RIALACHÁN (AE) 2021/2116 Ó PHARLAIMINT NA hEORPA AGUS ÓN gCOMHAIRLE

an 2 Nollaig 2021

maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air agus lena n-aisghairtear Rialacháin (AE) Uimh. 1306/2013

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) agus Airteagal 322(1), pointe (a), de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ón gCúirt Iniúchóirí (1),

Ag féachaint don tuairim ó Choiste Eacnamaíoch agus Sóisialta na hEorpa (2),

Ag féachaint don tuairim ó Choiste na Réigiún (3),

Ag gníomhú dóibh i gcomhréir leis an ngnáthnós imeachta reachtach (4),

De bharr an mhéid seo a leanas:

(1) I dteachtaireacht ón gCoimisiún an 29 Samhain 2017 dar teideal The Future of Food and Farming [Todhchaí an Bhia agus na Feirmeoireachta], cinntear gur cheart go leanfadh an comhbheartas talmhaíochta (CBT) air ag cur dlús leis an gcaoi a dtugann sé faoi dhúshláin agus deiseanna na todhchaí trí bhorradh a chur faoin bhfostaíocht, faoin bhfás agus faoin infheistíocht, trí chomhrac a chur ar an athrú aeráide agus dul in oiriúint dó san am céanna, agus trí shaothar taighde agus nuálaíochta a leathnú amach as na saotharlanna agus a chur chun tairbhe do réimsí agus margaí lasmuigh. Ina theannta sin, ba cheart do CBT díriú ar na ceisteanna atá ag déanamh buartha do na saoránaigh faoi tháirgeadh talmhaíochta atá inbhuanaithe.

(2) I gcomhréir le hAirteagal 208 den Chonradh ar Fheidhmiú an Aontais Eorpaigh (CFAE), ba cheart cuspóirí Chlár Oibre 2030 na Náisiún Aontaithe don Fhorbairt Inbhuanaithe, lena n-áirítear oibleagáidí an Aontais maidir le maolú ar an athrú aeráide agus comhar um fhorbairt, a chur san áireamh agus CBT á chur chun feidhme.

(3) Ba cheart samhail seachadta reatha CBT atá dírithe ar an gcomhlíontacht a choigeartú chun a áirithiú go ndíreofar níos fearr ar thorthaí agus ar an bhfeidhmíocht. Dá réir sin, ba cheart don Aontas na bunchuspóirí beartais, cineálacha idirghabhála agus bunriachtanais an Aontais a shocrú agus ba cheart freagracht agus cuntasacht níos mó a bheith ar na Ballstáit maidir leis an gcaoi a gcomhlíonfaidh siad na cuspóirí sin. Dá thoradh sin, is gá coimhdeacht agus solúbthacht mhéadaithe a áirithiú chun na dálaí agus na riachtanais áitiúla a thabhairt san áireamh ar bhealach níos fearr. Dá bhrí sin, faoi shamhail seachadta CBT nua, ba cheart na Ballstáit a bheith freagrach as miondeisiú a dhéanamh ar a n-idirghabhálacha CBT i gcomhréir lena riachtanais shonracha agus le bunriachtanais an Aontais chun rannchuidiú le cuspóirí CBT an Aontais a uasmhéadú. Chun leanúint de chur chuige coiteann agus cothrom na Féinne a áirithiú idir na Ballstáit, ba cheart do na Ballstáit an creat comhlíonta agus rialaithe do thairbhithe a bhunú agus a dhearadh chomh maith, lena n-áirítear comhlíonadh caighdeán maidir le dálaí maithe talmhaíochta agus comhshaoil agus ceanglais reachtúla bhainistíochta.

(4) Le CBT cuimsítear idirghabhálacha agus bearta éagsúla agus cumhdaítear roinnt mhaith díobh sin le Pleananna Straitéiseacha CBT dá dtagraítear i dTeideal III de Rialachán (AE) 2021/2115 ó Pharlaimint na hEorpa agus ón gComhairle (5). Tá roinnt eile fós a leanann an loighic comhlíonta thraidisiúnta. Tá sé tábhachtach maoiniú a chur ar fáil do na hidirghabhálacha agus na bearta uile chun rannchuidiú le cuspóirí CBT a bhaint amach. Tá eilimintí áirithe i gcoiteann ag an dá hidirghabháil agus na bearta araon agus dá bharr sin ba cheart déileáil lena maoiniú sa tacar forálacha céanna. I gcás inar gá, áfach, ba cheart go bhféadfaí déileáil leo ar bhealach difriúil. Tá dhá chiste talmhaíochta Eorpacha á rialú le Rialachán (AE) Uimh. 1306/2013 ó Pharlaimint na hEorpa agus ó gComhairle (6), eadhon an Ciste Eorpach um Ráthaíocht Talmhaíochta (“CERT”) agus an Ciste Eorpach Talmhaíochta um Fhorbairt Tuaithe (“CETFT”). Ba cheart an dá Chíste sin a choinneáil faoin Rialachán seo. I bhfianaise raon feidhme an athchóirithe reatha CBT, is iomchuí gníomh eile a chur in ionad Rialachán (AE) Uimh. 1306/2013.

(5) Ba cheart feidhm a bheith ag forálacha Rialachán (AE, Euratom) 2018/1046 ó Pharlaimint na hEorpa agus ón gComhairle (7) (“an Rialachán Airgeadais”), go háirithe na forálacha lena rialaítear an bhainistíocht chomhroinnte leis na Ballstáit, feidhmiú na gcomhlachtaí creidiúnaithe agus na prionsabail bhuiséadacha, maidir leis na hidirghabhálacha agus na bearta a leagtar amach sa Rialachán seo.

(6) Chun cleachtais na mBallstát a chomhchuibhiú a mhéid a bhaineann le cur i bhfeidhm an chlásail force majeure, ba cheart foráil a dhéanamh leis an Rialachán seo, i gcás inarb iomchuí, do dhíolúintí ó rialacha CBT i gcásanna force majeure agus in imthosca eisceachtúla, agus do liosta neamh-uileghabhálach cásanna force majeure agus foráil a dhéanamh maidir le liosta imthosca eisceachtúla a d'fhéadfadh a bheith ann a bheidh le haithint ag na húdaráis inniúla náisiúnta. Ba cheart do na húdaráis inniúla ábhartha cinntí a dhéanamh maidir le force majeure ar bhonn gach cáis ar leith, ar bhonn na fianaise ábhartha.

(7) Thairis sin, ba cheart foráil a dhéanamh leis an Rialachán seo, do dhíolúintí ó rialacha CBT i gcásanna force majeure agus in imthosca eisceachtúla, amhail i gcás teagmhas meitéareolaíoch tromchúiseach lena ndéantar dochar mór do ghabháltas an tairbhí ar leibhéal inchomparáide le tubaiste nádúrtha tromchúiseach.

(8) Ba cheart caiteachas CBT a mhaoiniú faoi bhuiséad ginearálta an Aontais (“buiséad an Aontais”), lena n-áirítear caiteachas ar idirghabhálacha an Phlean Straitéisigh CBT faoi Theideal III de Rialachán (AE) 2021/2115 go díreach faoi CERT agus CETFT nó i gcomhthéacs na bainistíochta comhroinnte leis na Ballstáit. Ba cheart na cineálacha caiteachais is féidir a mhaoiniú leis an dá Chiste sin a shonrú.

(9) Chun cuspóirí an Chomhbheartais Talmhaíochta a leagtar síos in Airteagal 39 CFAE a ghnóthú, agus chun cloí le prionsabal na bainistíochta comhroinnte, dá bhforáiltear in Airteagal 63 den Rialachán Airgeadais, ba cheart do na Ballstáit a áirithiú gurb ann do na córais rialachais is gá. Dá bhrí sin, leis an Rialachán seo, ba cheart foráil a dhéanamh o maidir le comhlachtaí rialachais, eadhon an t-údarás inniúil, an ghníomhaireacht íocaíochta, an comhlacht comhordaithe agus an comhlacht deimhniúcháin a ainmniú.

(10) Is gá foráil a dhéanamh maidir le creidiúnú gníomhaireachtaí íocaíochta agus maidir le hainmniú agus creidiúnú comhlachtaí comhordaithe ag na Ballstáit, agus maidir le nósanna imeachta a bhunú chun na dearbhuithe bainistíochta, na doiciméid bhliantúla imréiteacha, achoimre bhliantúil ar na tuarascálacha iniúchóireachta deiridh, agus tuarascálacha feidhmíochta a fháil, agus maidir le deimhniú córas bainistithe agus faireacháin agus córais tuairiscithe a fháil agus ba cheart foráil freisin go ndeimhneodh comhlachtaí neamhspleácha na cuntais bhliantúla. Ina theannta sin, chun trédhearcacht an chórais seiceálacha a bheidh le déanamh ar an leibhéal náisiúnta a áirithiú, go háirithe maidir le nósanna imeachta údaraithe, bailíochtaithe agus íocaíochta, chun an t-ualach riaracháin agus iniúchta a laghdú don Choimisiún agus do na Ballstáit i gcás inar gá gach gníomhaireacht íocaíochta a chreidiúnú, ba cheart líon na n-údarás agus na gcomhlachtaí a dtarmligtear na cúraimí sin chucu a shrianadh, agus forálacha bunreachtúla gach Ballstáit á n-urramú. I gcás ina ndéantar foráil do réigiúin i gcreat bunreachtúil Bhallstáit, ba cheart an fhéidearthacht a bheith ag an mBallstát sin gníomhaireachtaí íocaíochta réigiúnacha a chreidiúnú, faoi choinníollacha áirithe.

(11) I gcás ina ndéanfaidh Ballstát níos mó ná gníomhaireacht íocaíochta amháin a chreidiúnú, ba cheart dó comhlacht poiblí comhordaithe aonair a ainmniú chun comhsheasmhacht a áirithiú i mbainistiú CERT agus CETFT, chun foráil a dhéanamh maidir le hidirchaidreamh a dhéanamh idir an Coimisiún agus na gníomhaireachtaí íocaíochta creidiúnaithe éagsúla agus chun a áirithiú go ndéanfar an fhaisnéis a iarrann an Coimisiún faoi oibríochtaí roinnt gníomhaireachtaí íocaíochta a chur ar fáil go pras. Ba cheart don chomhlacht comhordúcháin sin gníomhaíochtaí a ghlacadh agus a chomhordú d’fhonn aon easnaimh de chineál coiteann a thiocfaidh chun cinn ar an leibhéal náisiúnta a réiteach, an Coimisiún a choinneáil ar an eolas maidir le bearta leantacha, agus ba cheart dó a áirithiú go gcuirfear rialacha an Aontais i bhfeidhm go comhchuibhithe, agus aon teorannú nó srianta i ngeall ar fhorálacha bunreachtúla atá i bhfeidhm á gcur san áireamh.

(12) Is réamhriachtanas ríthábhachtach é na gníomhaireachtaí íocaíochta atá creidiúnaithe ag na Ballstáit a bheith rannpháirteach faoi shamhail seachadta nua CBT maidir le cinnteacht réasúnta a bheith ann go gnóthófar na cuspóirí agus na spriocanna a leagtar amach i bPleananna Straitéiseacha CBT ábhartha le hidirghabhálacha a bheidh maoinithe ag buiséad an Aontais. Ba cheart foráil a dhéanamh go sainráite, mar sin, sa Rialachán seo nach féidir ach caiteachas a dhéanann gníomhaireachtaí íocaíochta creidiúnaithe a aisíoc ó bhuiséad an Aontais. Ina theannta sin, ba cheart aschur comhfhreagrach a theacht as an gcaiteachas a mhaoineoidh an tAontas maidir leis na hidirghabhálacha dá dtagraítear i Rialachán (AE) 2021/2115, aschur i dtaca le ceanglais bhunúsacha an Aontais agus leis na córais rialachais agus ba cheart dó a bheith i gcomhréir leis na ceanglais agus na córais sin freisin.

(13) Chun go mbeidh forléargas aige ar chomhlachtaí deimhniúcháin poiblí agus príobháideacha agus faisnéis atá cothrom le dáta agus orthu siúd atá gníomhach, ba cheart don Choimisiún faisnéis a fháil ó na Ballstáit agus ba cheart dó clár cothrom le dáta de na comhlachtaí sin a choinneáil. Chun go mbeadh faisnéis bheacht agus cothrom le dáta ag Parlaimint na hEorpa chomh maith, tá sé riachtanach go ndéanfaidh an Coimisiún an liosta de na comhlachtaí deimhniúcháin ainmnithe a chur in iúl di gach bliain.

(14) I gcomhthéacs smacht buiséadach a urramú, is gá an uasteorainn bhliantúil don chaiteachas arna maoiniú le CERT a shainiú trí na huasmhéideanna a leagtar síos do CERT faoin gcreat airgeadais ilbhliantúil dá bhforáiltear i Rialachán (AE, Euratom) 2020/2093 ón gComhairle (8) a thabhairt san áireamh.

(15) Leis an smacht buiséadach ceanglaítear freisin go n-urramófar an uasteorainn bhliantúil arna maoiniú ag CERT i ngach cúinse agus ag gach céim den nós imeachta buiséid agus de chur chun feidhme an bhuiséid. Is gá, dá bhrí sin, go bhféachfar ar an uasteorainn d'íocaíochtaí díreacha do gach Ballstát a leagtar amach i Rialachán (AE) 2021/2115 mar uasteorainn do na híocaíochtaí díreacha sin i gcás an Bhallstáit lena mbaineann agus go bhfanfaidh aisíoc na n-íocaíochtaí sin laistigh den uasteorainn sin.

(16) D' fhonn a áirithiú go gcomhlíonfaidh na suimeanna chun CBT a mhaoiniú na huasteorainneacha bliantúla, ba cheart an sásra smachta airgeadais a choimeád trína gcoigeartaítear leibhéal na tacaíochta dírí. Ba cheart chúlchiste talmhaíochta a choinneáil chun tacú leis an earnáil talmhaíochta i gcás forbairtí margaidh nó géarchéimeanna a mbeadh tionchar acu ar an táirgeacht talmhaíochta nó ar an dáileadh talmhaíochta. In Airteagal 12(2), pointe (b), den Rialachán Airgeadais déantar foráil go bhféadfar leithreasuithe nár gealladh a thabhairt anonn go dtí an chéad bhliain airgeadais eile, de réir bhrí Airteagal 9 den Rialachán Airgeadais (“an bhliain bhuiséadach”), agus chuici sin amháin. Chun an cur chun feidhme a shimpliú go suntasach do thairbhithe agus do riaracháin náisiúnta, ba cheart sásra leantach a úsáid, trí aon mhéideanna den chúlchiste le haghaidh géarchéimeanna san earnáil talmhaíochta a bhunófar sa bhliain 2022 a úsáid. Chun na críche sin, tá gá le maolú ar Airteagal 12(2), pointe (d), den Rialachán Airgeadais, lena gceadófar leithreasuithe nár gealladh de chuid an chúlchiste talmhaíochta a thabhairt anonn chun an cúlchiste talmhaíochta a mhaoiniú sna blianta buiséadacha ina dhiaidh sin go dtí an bhliain 2027. Anuas air sin, i dtaca leis an mbliain buiséadach 2022, is gá maolú a dhéanamh toisc gur cheart an méid iomlán den chúlchiste le haghaidh géarchéimeanna san earnáil talmhaíochta nár úsáideadh a bheidh ar fáil ag deireadh na bliana buiséadaí 2022 a thabhairt anonn don bhliain bhuiséadach 2023 chuig an líne comhfhreagrach den chúlchiste talmhaíochta nua arna bhunú faoin Rialachán seo, gan é a chur ar ais ina iomláine go dtí na línte buiséadacha lena gcumhdófar idirghabhálacha ar íocaíochtaí díreacha iad faoi Phlean Straitéiseach CBT. Mar sin féin, chun na méideanna atá le haisíoc le feirmeoirí sa bhliain bhuiséadach 2023 a uasmhéadú, ba cheart gach infhaighteacht eile faoi fho-uasteorainn CERT don bhliain bhuiséadach 2023 a leagtar amach i Rialachán (AE, Euratom) 2020/2093 a úsáid ar dtús chun an cúlchiste talmhaíochta nua a bhunú sa bhliain bhuiséadach 2023.

(17) Chun nach gcuirfear ualach róthrom riaracháin ar na riaracháin náisiúnta agus ar fheirmeoirí, chun nósanna imeachta a shimpliú a mhéid is féidir agus chun castacht na bhfoirmeacha iarratais ar chabhair a theorannú, ba cheart nach n-aisíocfar na méideanna a thabharfar anonn ón mbliain airgeadais talmhaíochta roimhe sin (“an bhliain airgeadais”) i dtaca leis an smacht airgeadais a chuirfear i bhfeidhm i gcás ina gcuirfear an smacht airgeadais i bhfeidhm don dara bliain ina dhiaidh sin (bliain N+1), nó i gcás inar lú ná 0,2 % den uasteorainn bhliantúil méid iomlán na leithreasuithe nár gealladh.

(18) Ní dhéanann na bearta a dhéantar chun ranníocaíocht airgeadais ó CERT agus CETFT a chinneadh chun uasteorainneacha airgeadais a ríomh difear do chumhachtaí an údaráis bhuiséadaigh arna ainmniú le CFAE. Ba cheart na bearta sin, dá bhrí sin, a bheith bunaithe ar na himchlúdaigh airgeadais arna socrú i gcomhréir leis an gComhaontú Idirinstitiúideach an 16 Nollaig 2020 idir Parlaimint na hEorpa, Comhairle an Aontais Eorpaigh agus an Coimisiún Eorpach maidir leis an smacht buiséadach, maidir le comhar in ábhair bhuiséadacha agus maidir le bainistíocht fhónta airgeadais, chomh maith le maidir le hacmhainní dílse nua, lena n-áirítear treochlár chun acmhainní dílse nua a thabhairt isteach (9).

(19) Le smacht buiséadach ceanglaítear chomh maith go ndéanfar scrúdú leanúnach ar an staid bhuiséadach mheántéarmach. Ba cheart don Choimisiún, i gcás inar gá, bearta iomchuí a mholadh do Pharlaimint na hEorpa agus don Chomhairle chun a áirithiú go gcomhlíonfaidh na Ballstáit na huasteorainneacha dá bhforáiltear i Rialachán (AE, Euratom) 2020/2093. Anuas air sin, ba cheart don Choimisiún lánúsáid a bhaint as a chumhachtaí bainistithe i gcónaí chun a áirithiú go gcomhlíonfar an uasteorainn bhliantúil agus, i gcás inar gá, bearta iomchuí a mholadh do Pharlaimint na hEorpa agus don Chomhairle, nó don Chomhairle amháin, de réir mar is iomchuí, chun an staid bhuiséadach a chur ina ceart. Más rud é, ag deireadh bliana buiséid, nach féidir an uasteorainn bhliantúil a chomhlíonadh de thoradh aisíocaíochtaí a d'iarr na Ballstáit, ba cheart go mbeadh an Coimisiún in ann bearta a dhéanamh lena gceadófar na méideanna atá ar fáil a dháileadh go sealadach ar na Ballstáit i gcomhréir lena n-iarrataí ar aisíocaíochtaí nach bhfuil íoctha go fóill, agus lena gceadófar na huasteorann arna socrú don bhliain lena mbaineann a chomhlíonadh. Ba cheart íocaíochtaí don bhliain sin a mhuirearú ar an mbliain bhuiséadach dár gcionn agus ba cheart suim iomlán maoinithe ón Aontas in aghaidh an Bhallstáit chomh maith le haon chúiteamh atá le déanamh i leith Ballstát a shuíomh go cinntitheach, chun a áirithiú go ndéanfar an tsuim atá socraithe a chomhlíonadh.

(20) Agus an buiséad á chur chun feidhme aige, ba cheart don Choimisiún córas míosúil luathrabhaidh agus faireacháin do chaiteachas talmhaíochta a oibriú, sa chaoi go bhféadfaidh an Coimisiún, i gcás ina bhfuil baol ann go sárófar an uasteorainn bhliantúil, bearta iomchuí a dhéanamh chomh luath agus is féidir faoi na cumhachtaí bainistithe atá aige agus bearta eile a mholadh más rud é gur léir nach bhfuil na bearta a rinneadh níos luaithe leordhóthanach. Ba cheart don Choimisiún tuarascáil thréimhsiúil a chur chuig Parlaimint na hEorpa agus chuig an gComhairle ina ndéanfar comparáid idir éabhlóid an chaiteachais arna dhéanamh go dtí an pointe sin i ndáil leis na próifílí agus ina dtabharfar measúnú ar an gcur chun feidhme intuartha don chuid atá fágtha den bhliain bhuiséadach.

(21) Maidir le CERT, ba cheart don Choimisiún na hacmhainní airgeadais is gá chun an caiteachas a dhéanann na gníomhaireachtaí íocaíochta creidiúnaithe a chumhdach, a chur ar fáil do na Ballstáit i bhfoirm aisíocaíochtaí in aghaidh gach iontrála caiteachais a dhéanann na gníomhaireachtaí sin agus a chuirtear sa leabhar. Go dtí go n-íocfar na haisíocaíochtaí sin, i bhfoirm íocaíochtaí míosúla, ba cheart do na Ballstáit acmhainní airgeadais a shlógadh i gcomhréir le riachtanais a ngníomhaireachtaí íocaíochta creidiúnaithe. Ba cheart a leagan síos go sainráite sa Rialachán seo gurb iad na Ballstáit féin agus na tairbhithe féin atá rannpháirteach i gcur chun feidhme CBT a íocfaidh costais riaracháin agus phearsanra CBT.

(22) Chun modhanna a chur ar fáil don Choimisiún, go háirithe, chun na margaí talmhaíochta a bhainistiú, chun faireachán ar chaiteachas talmhaíochta a éascú agus chun faireachán a dhéanamh ar acmhainní talmhaíochta sa mheántéarma agus san fhadtéarma, lena n-áirítear dóibh siúd a bhaineann leis an gcomhshaol agus le hathléimneacht in aghaidh an athraithe aeráide agus le dul chun cinn i dtreo spriocanna ábhartha an Aontais, ba cheart foráil a dhéanamh maidir le córas agraimeitéareolaíoch a úsáid agus sonraí satailíte a fháil agus a fheabhsú.

(23) Ba cheart bealach a chur ar fáil don Choimisiún chun faireachán a dhéanamh ar na margaí agus cuspóirí agus gealltanais an Aontais á gcur san áireamh, lena n-áirítear comhtháthú beartas ar mhaithe le forbairt, lena gcuirtear le trédhearcacht na margaí.

(24) Maidir le bainistíocht airgeadais CETFT, ba cheart foráil a dhéanamh maidir le gealltanais bhuiséadacha, spriocdhátaí íocaíochta, saoradh agus bristeacha. Ba cheart idirghabhálacha forbartha tuaithe a mhaoiniú ó bhuiséad an Aontais ar bhonn gealltanas i dtráthchodanna bliantúla. Ba cheart gurbh fhéidir leis na Ballstáit cistí an Aontais a bhfuil foráil déanta ina leith a úsáid chomh luath agus a dhéanfar pleananna straitéiseacha CBT a fhormheas. Tá gá mar sin le córas réamh-mhaoinithe atá srianta go hiomchuí chun sreabhadh seasta cistí á áirithiú sa chaoi is go ndéanfar íocaíochtaí leis na tairbhithe faoi na hidirghabhálacha ag an tráth iomchuí.

(25) Cé is moite de réamh-mhaoiniú, ba cheart idirdhealú a dhéanamh idir íocaíochtaí eatramhacha agus íocaíocht iarmhéideanna arna ndéanamh ag an gCoimisiún leis na gníomhaireachtaí íocaíochta creidiúnaithe. Is gá freisin rialacha mionsonraithe a leagan síos lena rialófar na híocaíochtaí sin. Ba cheart do riail an tsaortha uathoibríoch cuidiú le cur i bhfeidhm na gclár a bhrostú agus cuidiú le bainistiú fónta airgeadais. Leis na rialacha lena rialaítear creataí náisiúnta Ballstát ag a bhfuil idirghabhálacha réigiúnacha mar a leagtar amach i Rialachán (AE) 2021/2115 iad, déantar foráil freisin maidir le huirlis do Bhallstáit chun feidhmiú agus bainistiú fónta airgeadais a áirithiú.

(26) Ba cheart do na Ballstáit a áirithiú go ndéanfar cabhair an Aontais a íoc le tairbhithe in am trátha ionas go bhféadfaidh na tairbhithe í a úsáid go héifeachtúil. Mura gcomhlíonfaidh na Ballstáit na sprioc-amanna íocaíochta a leagtar síos i ndlí an Aontais, d'fhéadfadh deacrachtaí tromchúiseacha teacht as do na tairbhithe agus d'fhéadfadh í buiséadú bliantúil an Aontais a chur i gcontúirt. Dá bhrí sin, ba cheart caiteachas arna dhéanamh gan sprioc-amanna íocaíochta a urramú a eisiamh ó mhaoiniú ón Aontas. I gcomhréir le prionsabal na comhréireachta, áfach, ba cheart don Choimisiún a bheith in ann foráil a dhéanamh maidir le heisceachtaí ón riail ghinearálta seo i dtaca le CERT agus CETFT.

(27) Agus a fhreagrachtaí maidir le cur chun feidhme bhuiséad an Aontais á bhfeidhmiú aige, ba cheart don Choimisiún prionsabal na comhréireachta, mar a leagtar amach in Airteagal 5 den Chonradh ar an Aontas Eorpach (CAE), a chomhlíonadh. Ina theannta sin, is gá leis na socruithe maidir le cur chun feidhme agus úsáid CERT agus CETFT, go gcomhlíonfar prionsabal sin na comhréireachta agus go gcuirfear san áireamh leo an aidhm fhoriomlán an t-ualach riaracháin ar chomhlachtaí a bhfuil baint acu i mbainistiú agus rialú na gclár a laghdú.

(28) I gcomhréir le bonnstruchtúr agus tréithe tábhachtacha na samhla seachadta nua CBT, ba cheart nach mbeadh incháilitheacht na n-íocaíochta a dhéanann na Ballstáit as maoiniú ón Aontas ag brath a thuilleadh ar dhlíthiúlacht agus rialtacht na n-íocaíochtaí le tairbhithe aonair. Ina ionad sin, i dtaca leis na cineálacha idirghabhála dá dtagraítear i Rialachán (AE) 2021/2115, agus gan dochar do na rialacha sonracha incháilitheachta maidir leis an íocaíocht i leith bairr shonraigh le haghaidh cadáis a leagtar amach sa Rialachán sin, ba cheart íocaíochtaí na mBallstát a bheith incháilithe más ionann iad agus aschur comhfhreagrach agus má chomhlíonann siad bunriachtanais infheidhme an Aontais.

(29) Le Rialachán (AE) Uimh. 1306/2013 déantar foráil maidir le laghduithe agus fionraí íocaíochtaí míosúla nó eatramhacha chun críche tacú le rialú maidir le dlíthiúlacht agus le rialtacht. I comhthéacs shamhla seachadta nua CBT, ba cheart na huirlisí sin a úsáid chun tacú le seachadadh atá bunaithe ar fheidhmíocht. Ba cheart an difríocht idir laghduithe agus fionraí a shoiléiriú freisin.

(30) Ba cheart an nós imeachta maidir le híocaíochtaí CERT i leith neamhchomhlíonta a laghdú trí uasteorainneacha airgeadais atá socraithe ag dlí an Aontais a chuíchóiriú agus a ailíniú leis an nós imeachta a úsáidtear le haghaidh íocaíochtaí CETFT sa chomhthéacs seo.

(31) Ba cheart do na Ballstáit na cuntais bhliantúla, tuarascáil feidhmíochta bhliantúil maidir le cur chun feidhme Phlean Straitéiseach CBT, achoimre bhliantúil ar na tuarascálacha iniúchóireachta deiridh agus an dearbhú bainistíochta a sheoladh chuig an gCoimisiún faoin 15 Feabhra gach bliain. I gcás nach seoltar na doiciméid sin, agus ar an gcaoi sin ina gcuirtear cosc ar an gCoimisiún na cuntais a imréiteach don ghníomhaireacht íocaíochta lena mbaineann nó incháilitheacht an chaiteachais i ndáil le haschuir thuairiscithe, ba cheart go mbeadh an Coimisiún in ann íocaíochtaí míosúla a chur ar fionraí agus briseadh a chur ar an aisíocaíocht ráithiúil go dtí go bhfaighfear na doiciméid nár cuireadh isteach.

(32) Ba cheart foirm fionraí íocaíochta nua a thabhairt isteach do staideanna ina mbeidh aschuir thar a bheith íseal. I gcás ina bhfuil na haschuir a tuairiscíodh ar leibhéal thar a bheith íseal i gcomparáid leis an gcaiteachas a dearbhaíodh, agus i gcás nach féidir leis na Ballstáit cúiseanna a bhfuil bonn cirt leo a thabhairt ar an staid sin, ba cheart an Coimisiún a bheith in ann, i dteannta a bheith in ann an caiteachas don bhliain airgeadais N-1 a laghdú, caiteachas a dhéanfar sa todhchaí i ndáil leis an idirghabháil a bhfuil aschur thar a bheith íseal ag baint leis a chur ar fionraí. Ba cheart fionraí den sórt sin a bheith faoi réir a deimhnithe sa chinneadh bliantúil maidir le himréiteach feidhmíochta.

(33) I dtaca leis an bhfaireachán feidhmíochta ilbhliantúil, ba cheart an Coimisiún a bheith in ann íocaíochtaí a chur ar fionraí. Dá réir sin, i gcásanna ina gcuirfear moill ar an dul chun cinn i dtreo spriocanna, nó nach ndéanfar dul chun cinn leordhóthanach, mar a leagtar amach i bPlean Straitéiseach CBT de chuid Ballstáit i gcás nach féidir leis an mBallstát cúiseanna a bhfuil bonn cirt leo a thabhairt, ba cheart an Choimisiún a bheith in ann iarraidh ar an mBallstát lena mbaineann na gníomhaíochtaí ceartaitheacha is gá a dhéanamh i gcomhréir le plean gníomhaíochta a bheidh le bunú i gcomhairle leis an gCoimisiún agus ina mbeidh táscairí dul chun cinn soiléire mar aon leis an tréimhse ama a bhfuil an dul chun cinn le déanamh lena linn. I gcás nach ndéanfaidh an Ballstát an plean gníomhaíochta a thíolacadh nó a chur chun feidhme, nó inar léir nach bhfuil an plean gníomhaíochta leordhóthanach chun an cás a leigheas, nó i gcás nár leasaíodh é i gcomhréir le hiarratas i scríbhinn ón gCoimisiún, ba cheart an Coimisiún a bheith in ann na híocaíochtaí míosúla nó eatramhacha a chur ar fionraí. Ba cheart don Choimisiún na méideanna curtha ar fionraí a aisíoc nuair, de bhonn an athbhreithnithe feidhmíochta nó de bhonn an fhógra dheonaigh a thug an Ballstát le linn na bliana buiséadaí maidir leis an bplean gníomhaíochta a chur chun cinn agus leis an ngníomh ceartaitheach a rinneadh chun an t-easnamh a leigheas, a dhéanfar dul chun cinn sásúil i dtreo spriocanna.

(34) I bhfianaise an aistrithe is gá i dtreo samhail feidhmíochta bunaithe ar thorthaí, níor cheart, roimh an athbhreithniú feidhmíochta don bhliain airgeadais 2026, go mbeidh íocacíochtaí curtha ar fionraí mar thoradh ar an iarratas ar phlean gníomhaíochta ón gCoimisiún don bhliain airgeadais 2021.

(35) Faoi mar a dhéantar faoi Rialachán (AE) Uimh. 1306/2013, ba cheart an Coimisiún a bheith in ann íocaíochtaí a chur ar fionraí i gcásanna inarb ann d'easnaimh thromchúiseacha i bhfeidhmiú cuí na gcóras rialachais, lena n-áirítear neamhchomhlíonadh cheanglais bhunúsacha an Aontais agus neamhiontaofacht tuairiscithe. Ní mór, áfach, athbhreithniú a dhéanamh ar na coinníollacha maidir le híocaíochtaí a fhionraí chun an sásraí a dhéanamh níos éifeachtúla. Ba cheart iarmhairtí deireanacha fionraí den sórt sin a chinneadh ar bhonn nós imeachta comhlíonta ad hoc.

(36) Ba cheart do na húdaráis inniúla náisiúnta na híocaíochtaí iomlána CBT dá bhforáiltear i ndlí an Aontais a dhéanamh leis na tairbhithe.

(37) Ionas gur féidir cineálacha áirithe d'ioncam a bhaineann le CBT a athúsáid chun críocha CBT, ba cheart iad a cháiliú mar ioncam sannta. Ba cheart an liosta suimeanna atá in Airteagal 43 de Rialachán (AE) Uimh. 1306/2013 a leasú agus ba cheart na forálacha sin a chomhchuibhiú agus a nascadh leis na forálacha maidir le hioncam sannta atá ann cheana.

(38) Tá liosta i Rialachán (AE) Uimh. 1306/2013 de bhearta faisnéise a bhaineann le CBT agus dá gcuspóirí agus socraítear ann na rialacha maidir lena maoiniú agus maidir le cur chun feidhme na dtionscadal comhfhreagrach. Ba cheart na forálacha sonracha a bhaineann leis na cuspóirí agus leis na cineálacha bearta faisnéise a bheidh le maoiniú a thabhairt anonn chuig an Rialachán seo.

(39) Tá maoiniú beart agus idirghabhálacha faoi CBT faoi réir phrionsabal na bainistíochta comhroinnte den chuid is mó. Chun a áirithiú go ndéanfar cistí an Aontais a bhainistiú go fónta, ba cheart don Choimisiún seiceálacha a dhéanamh ar bhainistiú na gcistí ag na húdaráis Bhallstáit atá freagrach as íocaíochtaí a dhéanamh. Is iomchuí cineál na seiceálacha atá le cur i gcrích ag an gCoimisiún a shainiú, téarmaí a fhreagrachtaí maidir leis an buiséad an Aontais a chur chun feidhme a shonrú agus oibleagáidí comhair na mBallstát a shoiléiriú.

(40) Chun go gcuirfear ar a chumas don Choimisiún a oibleagáid a chomhlíonadh maidir le seiceáil go bhfuil córais bhainistithe agus chigireachta do chaiteachas an Aontais sna Ballstáit ann agus go bhfuil siad ag feidhmiú go cuí, ba cheart foráil a dhéanamh, gan aird ar an gcigireacht a dhéanann na Ballstáit féin, maidir le seiceálacha a bheidh le déanamh ag daoine arna a dtarmligean ag an gCoimisiún ar ceart dóibh bheith in ann cúnamh a iarraidh ó na Ballstáit ina gcuid oibre.

(41) Ní foláir teicneolaíocht faisnéise a úsáid a mhéad is féidir chun go gcuirfear ar fáil an fhaisnéis atá le cur chuig an gCoimisiún. Agus seiceálacha á ndéanamh aige, ba cheart rochtain iomlán agus láithreach a bheith ag an gCoimisiún ar fhaisnéis faoi chaiteachas arna taifeadadh i bhfoirm páipéir agus i bhfoirm leictreonach araon.

(42) Chun ceanglais an Rialacháin Airgeadais i ndáil leis an trasiontaoibh ar iniúchóireachtaí a chur i bhfeidhm, chun an baol forluí idir iniúchóireacht a dhéanfaidh na hinstitiúidí éagsúla, agus chun costas na rialuithe agus an t-ualach riaracháin ar na tairbhithe agus ar na Ballstáit a íoslaghdú, ní mór rialacha a leagan amach maidir leis an gcur chuige iniúchóireachta aonair, agus foráil maidir le deiseanna don Choimisiún muinín a chur in obair comhlachtaí deimhniúcháin iontaofa, agus prionsabail na hiniúchóireachta aonair agus na comhréireachta i ndáil leis an leibhéal riosca do bhuiséad an Aontais á gcur san áireamh.

(43) A mhéid a bhaineann leis an gcur chuige iniúchóireachta aonair a chur chun feidhme, cé gur cheart don Choimisiún de ghnáth dearbhú a fháil ó obair na gcomhlachtaí deimhniúcháin, agus a mheasúnú riosca féin ar an ngá atá le seiceálacha gur cheart dó a dhéanamh sa Bhallstát lena mbaineann á chur san áireamh, ba cheart an Coimisiún a bheith in ann seiceálacha a dhéanamh i gcás inar chuir sé in iúl don Bhallstát lena mbaineann nach féidir leis brath ar obair an chomhlachta deimhniúcháin. Thairis sin, ba cheart ann Coimisiún a bheith in ann, d'fhonn a fhreagrachtaí faoi Airteagal 317 CFAE a chomhlíonadh, seiceálacha a dhéanamh i gcás ina bhféadfadh easnaimh thromchúiseacha i bhfeidhmiú cuí na gcóras rialachais a bheith ann, ar easnaimh iad nach ndéanann an Ballstát sin iad a fhiosrú ina dhiaidh sin.

(44) Chun an caidreamh airgeadais idir na gníomhaireachtaí íocaíochta creidiúnaithe agus buiséad an Aontais a bhunú, ba cheart don Choimisiún cuntais na ngníomhaireachtaí íocaíochta a imréiteach gach bliain faoi chuimsiú imréiteach airgeadais na gcuntas. Ba cheart an cinneadh a bhaineann le himréiteach na gcuntas a bheith teoranta d'iomláine, cruinneas agus fírinneacht na gcuntas a chumhdach ach gan comhréireacht an chaiteachais le dlí an Aontais a chumhdach.

(45) I gcomhréir le samhail seachadta nua CBT, ba cheart imréiteach feidhmíochta bliantúil a bhunú chun incháilitheacht an chaiteachais a sheiceáil i ndáil le haschuir thuairiscithe. Chun dul i ngleic le cásanna nach bhfuil aschuir thuairiscithe chomhfhreagracha ag gabháil le caiteachas a dearbhaíodh agus nach féidir leis na Ballstáit bonn cirt a chur leis an diall sin, ba cheart sásra um íocaíochtaí a laghdú a bhunú.

(46) Tá an Coimisiún freagrach as buiséad an Aontais a chur chun feidhme i gcomhar leis na Ballstáit i gcomhréir le hAirteagal 317 CFAE. Ba cheart an Coimisiún a bheith in ann dá bhrí sin, cinneadh a dhéanamh cé acu an gcomhlíonann nó nach gcomhlíonann an caiteachas a dhéanann na Ballstáit dlí an Aontais. Ba cheart an deis a bheith ag na Ballstáit bonn údair a thabhairt lena gcinntí íocaíochtaí a dhéanamh agus a bheith de cheart acu dul ar iontaoibh idir-réitigh i gcás nach bhfuil aon chomhthoil idir iad féin agus an Coimisiún. Chun urrúis dlí agus airgeadais a thabhairt do na Ballstáit maidir le caiteachas a rinneadh san am atá thart, ba cheart tréimhse teorann a shocrú lena gcinnfidh an Coimisiún na hiarmhairtí airgeadais a thiocfadh as neamh-chomhlíonadh lena linn.

(47) Tá sé d’oibleagáid ar na Ballstáit, faoi Airteagal 9 de Rialachán (AE) 2021/2115, a bPleananna Straitéiseacha CBT a chur chun feidhme, arna bhformheas ag an gCoimisiún i gcomhréir le hAirteagal 118 agus Airteagal 119 den Rialachán sin. Ós rud é gur buncheanglas de chuid an Aontais í an oibleagáid sin, ba cheart an Coimisiún a bheith in ann, i gcás ina mbraitear easnaimh thromchúiseacha i gcur chun feidhme a Phlean Straitéisigh CBT ag Ballstát, cinneadh a dhéanamh maidir leis an méid faoi riosca, a ndéanann na heasnaimh sin difear dó, a eisiamh ó mhaoiniú ón Aontas.

(48) Chun leasanna airgeadais bhuiséad an Aontais a chosaint, ba cheart do na Ballstáit córais a bhunú chun a áirithiú go bhfuil idirghabhálacha a mhaoinítear le CERT agus CETFT á ndéanamh agus á gcur i gcrích i gceart agus san am céanna an creat daingean maidir le bainistíocht fhónta airgeadais a choinneáil. Ba cheart go n-áireofaí sna córais sin seiceálacha ar thairbhithe trí mheasúnú a dhéanamh ar a mhéid a chomhlíonann siad na critéir incháilitheachta agus coinníollacha eile, mar aon le hoibleagáidí a leagtar amach i bPleananna Straitéiseacha CBT agus i rialacha infheidhme an Aontais.

(49) I gcomhréir leis an Rialachán Airgeadais, Rialachán (AE, Euratom) Uimh. 833/2013 ó Pharlaimint na hEorpa agus ón gComhairle (10), agus Rialacháin (CE, Euratom) Uimh. 2988/95 (11), (Euratom, CE) Uimh. 2185/96 (12) agus (AE) 2017/1939 (13) ón gComhairle, déanfar leasanna airgeadais an Aontais a chosaint trí bhithín bhearta comhréireacha, lena n-áirítear bearta a bhaineann le neamhrialtachtaí agus calaois a chosc, a bhrath, a cheartú agus a fhiosrú, cistí a cailleadh, a íocadh go mícheart nó a úsáideadh go mícheart a ghnóthú agus, i gcás inarb iomchuí, pionóis riaracháin a fhorchur. Go háirithe, i gcomhréir le Rialacháin (Euratom, CE) Uimh. 2185/96 agus (AE, Euratom) Uimh. 883/2013, tá sé de chumhacht ag an Oifig Eorpach Frith-Chalaoise (OLAF) imscrúduithe riaracháin a dhéanamh, lena n-áirítear seiceálacha agus cigireachtaí ar an láthair, d’fhonn a shuíomh ar tharla calaois, éilliú nó aon ghníomhaíocht neamhdhleathach eile a dhéanfadh difear do leasanna airgeadais an Aontais. Tugtar de chumhacht d’Oifig an Ionchúisitheora Phoiblí Eorpaigh (“OIPE”), i gcomhréir le Rialachán (AE) 2017/1939, cionta coiriúla a dhéanann difear do leasanna airgeadais an Aontais, dá bhforáiltear i dTreoir (AE) 2017/1371 ó Pharlaimint na hEorpa agus ón gComhairle (14) a imscrúdú agus a ionchúiseamh. I gcomhréir leis an Rialachán Airgeadais, ní mór d’aon duine nó d’aon eintiteas a fhaigheann cistí ón Aontas comhoibriú go hiomlán le cosaint leasanna airgeadais an Aontais agus na cearta agus an rochtain is gá a thabhairt don Choimisiún, do OLAF, don Chúirt Iniúchóirí agus, i leith na mBallstát sin atá rannpháirteach sa chomhar feabhsaithe de bhun Rialachán (AE) 2017/1939, do OIPE, agus ní mór dó a áirithiú go dtabharfaidh aon tríú páirtí a bheidh páirteach i gcur chun feidhme Cistí de chuid an Aontais cearta coibhéiseacha.

(50) Ba cheart do na Ballstáit córais a bhunú lenar féidir leo tuarascáil a chur chuig an gCoimisiún, chun a chur ar chumas OLAF a chumhachtaí a fheidhmiú agus anailís éifeachtúil ar chásanna neamhrialtachta a áirithiú, i gcás neamhrialtachtaí a bhraitear agus i gcásanna eile nach gcomhlíontar na coinníollacha arna mbunú ag na Ballstáit i bPleananna Straitéiseacha CBT, lena n-áirítear calaois, agus bearta leantacha ina dtaobh, mar aon le bearta leantacha i dtaobh imscrúduithe OLAF. Chun scrúdú éifeachtach ar ghearáin maidir le CERT agus CETFT a áirithiú, ba cheart do na Ballstáit na socruithe iomchuí a chur i bhfeidhm.

(51) I gcomhréir le prionsabal na coimhdeachta, ba cheart, arna iarraidh sin ag an gCoimisiún, go scrúdódh na Ballstáit gearáin a thíolactar chuig an gCoimisiún agus a thagann faoi raon feidhme a gcuid Plean Straitéiseach CBT agus ba cheart an Coimisiún a chur ar an eolas faoi thorthaí na scrúduithe sin. Ba cheart don Choimisiún a áirithiú go ndéanfar obair leantach leordhóthanach ar ghearáin a thaiscfear go díreach leis, i gcomhréir leis an gcumhacht lánroghnach atá ag an gCoimisiún agus na cásanna a leanfar leo á gcinneadh aige (15).

(52) Chun cabhrú leis na Ballstáit cosaint éifeachtach do leasanna airgeadais an Aontais a áirithiú, ba cheart don Choimisiún uirlis mianadóireachta sonraí a chur ar fáil dóibh chun measúnú a dhéanamh ar rioscaí. Ba cheart don Choimisiún tuarascáil ar úsáid na huirlise aonair mianadóireachta sonraí agus ar idir-inoibritheacht na huirlise sin d’fhonn go bhféadfadh na Ballstáit í a úsáid, a thíolacadh faoin mbliain 2025, a mbeadh, dá mba ghá, tograí iomchuí ag gabháil léi.

(53) Tá feidhm ag rialacha cothrománacha airgeadais arna nglacadh ag Parlaimint na hEorpa agus ag an gComhairle ar bhonn Airteagal 322 CFAE maidir leis an Rialachán seo. Sa Rialachán Airgeadais a leagtar síos na rialacha sin agus is iad a chinneann, go háirithe, an nós imeachta le haghaidh an buiséad a bhunú agus a chur chun feidhme trí dheontais, soláthar, duaiseanna agus cur chun feidhme indíreach, agus foráiltear iontu do sheiceálacha ar fhreagracht na ngníomhaithe airgeadais. Na rialacha a ghlactar ar bhonn Airteagal 322 CFAE, baineann siad freisin le cosaint bhuiséad an Aontais i gcás easnaimh ghinearálaithe maidir le smacht reachta sna Ballstáit, ós rud é gur réamhchoinníoll riachtanach é go n-urramófaí an smacht reachta ó thaobh bainistíocht fhónta airgeadais agus chistiú éifeachtach an Aontais Eorpaigh de.

(54) Maidir le diúltú d'íocaíochtaí nó aisghabháil íocaíochtaí mar thoradh ar neamh-chomhlíonadh rialacha soláthair phoiblí, is iomchuí a áirithiú go léireofar leo tromchúis an neamh-chomhlíonta sin agus go n-urramófar leo prionsabal na comhréireachta, mar a chuirtear in iúl, mar shampla, sna treoirlínte ábhartha arna mbunú ag an gCoimisiún le haghaidh ceartuithe airgeadais a dhéanfar ar chaiteachas arna mhaoiniú ag an Aontas faoi bhainistíocht chomhroinnte i gcás neamh-chomhlíonadh na rialacha sin. Is iomchuí freisin a shoiléiriú gur faoin méid suas go dtí an leibhéal den chuid sin den chabhair nach mbeidh le híoc nó a bheidh le tarraingt siar, agus faoin méid sin amháin, a dhéanann neamh-chomhlíonadh den sórt sin difear do dhlíthiúlacht agus rialtacht na n-idirbheart.

(55) I bhforálacha áirithe de reachtaíocht talmhaíochta ceanglaítear go dtaiscfear urrús chun a áirithiú go n-íocfar suim atá dlite mura gcomhlíonfar oibleagáid. Ba cheart feidhm a bheith ag riail chothrománach aonair maidir leis na forálacha sin go léir chun go neartófar an creat le haghaidh urrús.

(56) Ba cheart do na Ballstáit córas riaracháin agus rialaithe comhtháite (“an córas comhtháite”) a bhunú agus a oibriú le haghaidh idirghabhálacha áirithe dá bhforáiltear i Rialachán (AE) 2021/2115 agus le haghaidh na mbearta dá dtagraítear i gCaibidil IV de Rialachán (AE) Uimh. 228/2013 ó Pharlaimint na hEorpa agus ón gComhairle (16) agus i gCaibidil IV de Rialachán (AE) Uimh. 229/2013 ó Pharlaimint na hEorpa agus ón gComhairle (17). Chun éifeachtacht thacaíocht an Aontais agus faireachán uirthi a fheabhsú, ba cheart na Ballstáit a údarú úsáid a bhaint as an gcóras comhtháite sin freisin i gcás idirghabhálacha eile de chuid an Aontais.

(57) Chun cothrom na Féinne a áirithiú idir tairbhithe sna Ballstáit éagsúla, ba cheart rialacha ginearálta áirithe maidir le rialuithe agus pionóis a thabhairt isteach ar leibhéal an Aontais.

(58) Ba cheart príomheilimintí an chórais chomhtháite sin atá ann cheana agus, go háirithe, na forálacha maidir le bunachar sonraí ríomhairithe, córas chun dáileachtaí talmhaíochta a aithint, córas iarratais geo-spásúil agus ainmhí-bhunaithe, córas chun teidlíochtaí íocaíochta a aithint agus a chlárú, córas chun taifeadadh a dhéanamh ar chéannacht gach tairbhí agus córas rialaithe agus pionós, ba cheart an méid sin a choinneáil. Ba cheart do na Ballstáit leanúint d'úsáid a bhaint as sonraí nó táirgí faisnéise arna soláthar ag clár Copernicus, mar aon le teicneolaíochtaí amhail Galileo agus EGNOS, chun a áirithiú go mbeidh sonraí cuimsitheacha inchomparáide ar fáil ar fud an Aontais chun críocha faireachán a dhéanamh ar an mbeartas talmhaíochta, lena n-áirítear tionchar, feidhmíocht chomhshaoil agus dul chun cinn CBT i dtreo spriocanna an Aontais, agus chun críocha borradh a chur faoin úsáid a bhaintear as sonraí agus faisnéis, iomlán, saor agus oscailte, arna gceapadh ag satailítí agus seirbhísí Sentinel chlár Copernicus. Chuige sin, ba cheart gurbh é córas faireacháin limistéir a bheadh sa chóras comhtháite.

(59) Ba cheart a áirithiú leis an gcóras comhtháite, ina cháil mar chuid de na córais rialachais is ceart a bheith i bhfeidhm chun CBT a chur chun feidhme, go mbeidh na sonraí comhiomlána a chuirtear ar fáil sa tuairisciú bliantúil ar fheidhmíocht iontaofa agus infhíoraithe. I bhfianaise a thábhachtaí atá córas comhtháite atá ag feidhmiú go cuí a bheith ann ní mór ceanglais cháilíochta a shocrú. Ba cheart do na Ballstáit measúnú cáilíochta bliantúil a dhéanamh ar an gcóras aitheantais le haghaidh dáileachtaí talmhaíochta, an córas iarratais ar chúnamh geo-spásúil agus an córas faireacháin limistéir. Ba cheart do na Ballstáit aghaidh a thabhairt ar aon easnaimh agus, ar a iarraidh sin don Choimisiún, plean gníomhaíochta a bhunú.

(60) Sna teachtaireachtaí ón gCoimisiún dar teideal “Todhchaí an Bhia agus na Feirmeoireachta”, “An Comhaontú Glas don Eoraip” agus an Straitéis “ón bhFeirm go dtí an Forc - le haghaidh córas bia atá cothrom, sláintiúil agus neamhdhíobhálach don chomhshaol” agus “Straitéis Bithéagsúlachta an Aontais le haghaidh 2030 - An Dúlra a thabhairt ar ais inár Saol”, leagtar amach mar threo straitéiseach do CBT amach anseo go ndéanfaí cúram an chomhshaoil agus an gníomhú ar son na haeráide a neartú agus go rannchuideofaí le cuspóirí agus spriocanna an Aontais a bhaineann leis an gcomhshaol agus leis an aeráid a ghnóthú. Dá bhrí sin, ní foláir sonraí a thagann as an gcóras aitheantais le haghaidh dáileachtaí talaimh agus as an gcóras comhtháite riaracháin agus rialaithe a roinnt chun críocha comhshaoil agus aeráide ar an leibhéal náisiúnta agus ar leibhéal an Aontais. Dá bhrí sin, ba cheart foráil a dhéanamh maidir leis na sonraí a bhailítear tríd an gcóras comhtháite, atá ábhartha chun críocha comhshaoil agus aeráide, a roinnt le húdaráis inniúla na mBallstát agus institiúidí agus comhlachtaí an Aontais. Chun go dtiocfaidh méadú ar éifeachtúlacht úsáid na sonraí atá ar fáil ag údaráis phoiblí éagsúla le haghaidh an staidrimh Eorpaigh a thairgeadh, ba cheart foráil a dhéanamh freisin go mbeidh sonraí ón gcóras comhtháite le cur ar fáil chun críocha staidrimh do chomhlachtaí ar cuid den Chóras Staidrimh Eorpach iad.

(61) Is féidir faireachán an-éifeachtach a dhéanamh ar idirbhearta atá ina gcuid de chóras maoinithe CERT ach grinnscrúdú a dhéanamh ar dhoiciméid tráchtála gnóthas a bhfuil íocaíochtaí á nglacadh acu nó á ndéanamh acu. Tríd an iniúchadh sin forlíontar na seiceálacha eile atá déanta ag na Ballstáit cheana. Thairis sin, ba cheart le forálacha náisiúnta maidir le hiniúchadh go bhféadfaí dul níos faide ná mar a cheanglaítear faoi dhlí an Aontais.

(62) Ba cheart na doiciméid ar cheart iad a úsáid mar bhonn grinnscrúdaithe dá leithéid a roghnú sa chaoi is gur féidir grinnscrúdú iomlán a chur i gcrích. Ba cheart na gnóthais atá le grinnscrúdú a roghnú ar bhonn chineál na n-idirbheart arna ndéanamh faoina bhfreagracht agus ar bhonn miondealaithe ar na gnóthais a fhaigheann agus a dhéanann íocaíochtaí in aghaidh na hearnála a roghnú de réir a dtábhachta i gcóras maoinithe CERT.

(63) Ba cheart sainordú na n-oifigeach atá freagrach as grinnscrúdú a dhéanamh agus na hoibleagáidí atá ar ghnóthais doiciméid tráchtála a chur ar fáil d'oifigigh den sórt sin ar feadh tréimhse sonraithe a leagan amach, chomh maith leis an oibleagáid aon fhaisnéis a iarrann siad a sholáthar. Ba cheart go bhféadfaí doiciméid tráchtála a urghabháil i gcásanna áirithe freisin.

(64) Ag féachaint do struchtúr idirnáisiúnta na trádála talmhaíochta agus ar mhaithe le dea-fheidhmiú an mhargaidh inmheánaigh, is gá comhar a eagrú idir na Ballstáit. Is gá freisin córas láraithe doiciméadachta a bhunú ar leibhéal an Aontais maidir le gnóthais atá bunaithe i dtríú tíortha a fhaigheann agus a dhéanann íocaíochtaí.

(65) Cé gurb iad na Ballstáit atá freagrach as a gcláir ghrinnscrúdaithe a ghlacadh, ní mór na cláir sin a chur in iúl don Choimisiún ionas gur féidir leis a ról maoirseachta agus comhordúcháin a ghlacadh chuige féin, chun a áirithiú go nglacfar na cláir ar bhonn critéar iomchuí agus chun a ráthú go mbeidh an grinnscrúdú dírithe ar earnálacha nó ar ghnóthais ina mbeidh baol mór calaoise. Tá sé fíor-riachtanach go n-ainmneoidh gach Ballstát comhlacht nó comhlachtaí a bheidh freagrach as faireachán a dhéanamh ar ghrinnscrúdú doiciméad tráchtála agus as an ngrinnscrúdú sin a chomhordú. Ba cheart na comhlachtaí ainmnithe sin a eagrú gan spleáchas ar na ranna a dhéanann grinnscrúdú roimh íocaíocht a fháil. Ba cheart faisnéis a bhailítear le linn an ghrinnscrúdaithe sin a chosaint le rúndacht ghairmiúil.

(66) Leis an gcoinníollacht áirithítear go gcuireann na híocaíochtaí leibhéal ard inbhuanaithe chun cinn agus go n-áirithíonn siad cothrom na Féinne d’fheirmeoirí laistigh de na Ballstáit agus laistigh den Aontas, agus is gné thábhachtach de CBT í go háirithe i dtaca lena eilimintí sóisialta CBT, comhshaoil agus aeráide ach freisin i dtaca leis an tsláinte phoiblí agus leas ainmhithe. Tugann sin le fios gur cheart rialuithe a dhéanamh agus, i gcás inar gá, gur cheart pionóis a chur i bhfeidhm chun éifeachtacht an chórais coinníollachta a áirithiú. Chun a áirithiú go mbeidh cothrom sin na Féinne ann idir tairbhithe sna Ballstáit éagsúla, ba cheart rialacha ginearálta áirithe maidir le coinníollacht, agus rialuithe agus pionóis a bhaineann le neamhchomhlíonadh a thabhairt isteach ar leibhéal an Aontais.

(67) Chun a áirithiú go ndéanfaidh na Ballstáit an choinníollacht a fhorfheidhmiú ar bhealach comhchuibhithe, is gá foráil a dhéanamh maidir le ráta rialaithe íosta ar leibhéal an Aontais agus san am céanna ba cheart eagrú na gcomhlachtaí rialaithe inniúla agus na rialuithe a fhágáil faoi rogha na mBallstát.

(68) Ba cheart cead a bheith ag na Ballstáit mionsonraí na bpionós sin a leagan amach agus ba cheart na pionóis sin a bheith comhréireach éifeachtach athchomhairleach agus ba cheart iad a bheith gan dochar do phionóis eile a leagtar síos faoi dhlí an Aontais agus an dlí náisiúnta. Chun comhréireacht, éifeachtacht agus éifeacht athchomhairleach na bpionós a áirithiú, is iomchuí na rialacha a leagan síos maidir le cur i bhfeidhm agus ríomh na bpionós sin. Agus breithiúnas Chúirt Bhreithiúnais an Aontais Eorpaigh (“An Chúirt Bhreithiúnais”), i gcás C-361/19 (18), á chur san áireamh, ba cheart a leagan síos, mar riail ghinearálta, chun an nasc idir iompar an fheirmeora agus an pionós a áirithiú, gur cheart ríomh an phionóis a ríomh ar bhonn na n-íocaíochtaí a deonaíodh nó atá le deonú sa bhliain féilire inar tharla an neamhchomhlíonadh. Mar sin féin, nuair nach féidir a shuí, de bharr chineál an chinnidh, an bhliain inar tharla an neamhchomhlíonadh, is gá, chun éifeachtacht an chórais pionóis a áirithiú, a shuíomh sna cásanna sin gur cheart ríomh an phionóis a ríomh ar bhonn na n-íocaíochtaí a deonaíodh nó a dheonófar sa bhliain féilire inar braitheadh an neamhchomhlíonadh. Chun cur chuige éifeachtach comhleanúnach ó na Ballstáit a áirithiú, ní mór foráil a dhéanamh maidir le ráta pionóis íosta ar leibhéal an Aontais do neamhchomhlíonadh. Ba cheart na rátaí íosta sin a chur i bhfeidhm ag na Ballstáit de réir déine, forleithne, buaine, atarlú agus intinniúlacht an neamhchomhlíonta a braitheadh.. Chun comhréireacht na bpionós a áirithiú, ba cheart do na Ballstáit foráil a dhéanamh nach gcuirfear aon phionóis i bhfeidhm i gcás nach bhfuil iarmhairtí ag an neamhchomhlíonadh nó nach bhfuil ach iarmhairtí neamhshuntasacha aige ar chuspóir an chaighdeáin nó an cheanglais lena mbaineann a bhaint amach, agus ba cheart do na Ballstáit sásra feasachta a bhunú chun a áirithiú go cuirtear na tairbhithe ar an eolas faoin neamhchonlíonadh a braitheadh agus faoi na bearta leasúcháin a d’fhéadfadh a bheith le déanamh.

(69) Ba cheart an sásra coinníollachta sóisialta a bheith bunaithe ar na nósanna imeachta forfheidhmiúcháin a dhéanann na húdaráis nó na comhlachtaí forfheidhmithe inniúla atá freagrach as rialuithe ar dhálaí oibre agus fostaíochta agus as na caighdeáin saothair is infheidhme. D’fhéadfadh foirmeacha éagsúla a bheith ag na nósanna imeachta forfheidhmithe sin ag brath ar an gcóras náisiúnta. Ba cheart toradh na rialuithe agus an nós imeachta forfheidhmiúcháin a chur in iúl do na gníomhaireachtaí íocaíochta mar aon le measúnú rangaithe ar thromchúis an tsáraithe ar an reachtaíocht ábhartha.

(70) Agus an sásra coinníollachta sóisialta á cur i bhfeidhm i bPleananna Straitéiseacha CBT agus sna comhaontuithe faoi seach idir na gníomhaireachtaí íocaíochta agus na húdaráis nó na comhlachtaí atá freagrach as reachtaíocht sóisialta agus fostaíochta agus na caighdeáin saothair is infheidhme a fhorfheidhmiú, ba cheart a bheith an-airdeallach go ndéanfar neamhspleáchas na n-údarás nó na gcomhlachtaí forfheidhmiúcháin sin a urramú chomh maith leis an mbealach sonrach a ndéantar an reachtaíocht shóisialta agus fostaíochta agus na caighdeáin saothair is infheidhme a chur chun feidhme agus a fhorfheidhmiú i ngach Ballstát ar leith. Ba cheart don sásra sin a bheith neamhspleách ar shamhail shóisialta ar leith gach Ballstáit agus níor cheart dó aon tionchar a imirt ar fheidhmiú na samhla sin ná aon éifeacht a bheith aige ar bhealach ar bith ar neamhspleáchas na mbreithiúna. Chuige sin, ba cheart deighilt shoiléir freagrachtaí a áirithiú idir na húdaráis nó na comhlachtaí atá freagrach as reachtaíocht fostaíochta agus shóisialta agus na caighdeáin saothair is infheidhme ar thaobh amháin agus na gníomhaireachtaí íocaíochta talmhaíochta ar an taobh eile a fhorfheidhmiú, arb é an ról atá ag an dara grúpa sin íocaíochtaí a dhéanamh agus pionóis a chur i bhfeidhm. Ba cheart neamhspleáchas na gcomhpháirtithe sóisialta mar aon lena gceart comhaontuithe comhchoiteanna a chaibidil agus a thabhairt i gcrích, a urramú go hiomlán. Ba cheart a neamhspleáchas a urramú freisin i gcás ina bhfuil comhpháirtithe sóisialta freagrach as rialuithe a dhéanamh ar dhálaí oibre.

(71) Chun comhar comhchuí idir an Coimisiún agus na Ballstáit maidir le maoiniú chaiteachas CBT a áirithiú agus, go háirithe, chun go bhféadfaidh an Coimisiún faireachán a dhéanamh ar bhainistiú airgeadais sna Ballstáit agus cuntais na ngníomhaireachtaí íocaíochta creidiúnaithe a imréiteach, ní foláir do na Ballstáit faisnéis shonrach a choinneáil agus a chur in iúl don Choimisiún.

(72) Chun sonraí a thiomsú atá le cur chuig an gCoimisiún, agus chun go bhféadfaidh an Coimisiún rochtain láithreach a fháil ar shonraí caiteachais i bhfoirm páipéir agus go leictreonach, ní foláir rialacha iomchuí maidir le tíolacadh agus tarchur sonraí, lena n-áirítear teorainneacha ama, a leagan síos.

(73) Ós rud é go bhféadfadh tionchar a bheith ag cur i bhfeidhm na gcóras rialaithe náisiúnta agus an imréitigh comhréireachta ar shonraí pearsanta nó fáisnéis íogair ghnó, ba cheart do na Ballstáit agus don Choimisiún rúndacht na faisnéise a gheofaí sa chomhthéacs sin a áirithiú.

(74) Ar mhaithe le bainistiú fónta airgeadais bhuiséad an Aontais agus ar mhaithe le hionramháil neamhchlaonta ar leibhéal na mBallstát agus na dtairbhithe, ba cheart rialacha maidir le húsáid an euro a leagan síos.

(75) Féadfaidh ráta malartaithe an euro san airgeadra náisiúnta athrú le linn na tréimhse ina gcuirtear an oibríocht i gcrích. Ba cheart, dá bhrí sin, an ráta is infheidhme maidir leis na suimeanna lena mbaineann a chinneadh agus an imeacht trína ngnóthaítear cuspóir eacnamaíoch na hoibríochta a chur san áireamh. Ba cheart gurb é an ráta malartaithe a chuirfear i bhfeidhm an ráta a bheidh ann an dáta ar a dtarlóidh an imeacht seo. Ní foláir an t-imeacht oibríochtúil sin nó tarscaoileadh chur i bhfeidhm an imeachta oibríochtiúil a shonrú, ag urramú critéar áirithe agus go háirithe an luas lena gcuirtear gluaiseachtaí airgeadra ar aghaidh. Ba cheart rialacha ar leith a leagan síos chun déileáil le cásanna eisceachtúla airgeadaíochta a thiocfaidh chun cinn laistigh den Aontas nó ar an margadh domhanda agus a éileoidh beart láithreach chun a áirithiú go n-oibreoidh na socruithe a bhunaítear faoi CBT go héifeachtach.

(76) Ba cheart go mbeadh an rogha ag na Ballstáit nár ghlac leis an euro íocaíochtaí a dhéanamh i leith caiteachas a thig as reachtaíocht CBT in euro seachas san airgeadra náisiúnta. Tá gá le rialacha sonracha chun a áirithiú nach dtiocfaidh aon bhuntáiste éagórach as an rogha seo do pháirtithe a bhfuil íocaíocht á fáil nó á déanamh acu.

(77) Ba cheart dlí an Aontais maidir le daoine aonair a chosaint i dtaca le sonraí pearsanta a phróiseáil agus saorghluaiseacht sonraí den sórt sin, go háirithe Rialacháin (AE) 2016/679 (19) agus (AE) 2018/1725 (20) ó Pharlaimint na hEorpa agus ón gComhairle, a bheith infheidhme maidir le sonraí pearsanta a bhailiú ag na Ballstáit agus ag an gCoimisiún chun críocha a n-oibleagáidí bainistíochta, rialaithe, iniúchta agus faireacháin agus meastóireachta a chomhlíonadh faoin Rialachán seo.

(78) Le foilsiú ainmneacha thairbhithe CERT agus CETFT, cuirtear bealach ar fáil chun an rialú poiblí ar úsáid na gcistí sin a neartú agus atá riachtanach chun leibhéal leordhóthanach cosanta a áirithiú do leas airgeadais an Aontais. Baintear an méid sin amach go páirteach trí éifeacht choisctheach agus dhíspreagthach an fhoilsithe sin, rud a chuirfidh thairbhithe aonair ó iompar neamhrialta, agus ag an am céanna, trí fhreagracht phearsanta na bhfeirmeoirí a athneartú maidir le húsáid a bhaint as na cistí poiblí a fhaightear. Tá foilsiú na faisnéise ábhartha comhleanúnach le cásdlí a tháinig le déanaí ón gCúirt Bhreithiúnais agus leis an gcur chuige mar a leagtar amach sa Rialachán Airgeadais.

(79) Sa chomhthéacs sin, ba cheart an t-aitheantas ceart a thabhairt don ról atá ag an tsochaí shibhialta, lena n-áirítear na meáin agus eagraíochtaí neamhrialtasacha agus an méid a dhéanann siad le creat rialaithe na riarachán a neartú i gcoinne calaoise agus aon mhí-úsáide i ndáil leis na cistí poiblí.

(80) Le Rialachán (AE) 2021/1060 ó Pharlaimint na hEorpa agus ón gComhairle (21), leagtar síos rialacha lena bhforáiltear do thrédhearcacht i ndáil le cistí struchtúracha agus infheistíochta na hEorpa a chur chun feidhme agus le cláir a chur in iúl faoi na cistí. Chun comhleanúnachas a áirithiú, ba cheart foráil a dhéanamh go mbeadh feidhm ag na Rialacha sin maidir le tairbhithe idirghabhálacha de chuid CERT agus CETFT, i gcás inarb ábhartha.

(81) An cuspóir maidir le rialú poiblí ar úsáid an airgid ó CERT agus ó CETFT, ní féidir é a bhaint amach ach trína áirithiú go gcuirfear méid áirithe faisnéise ar a súile don phobal. Ba cheart a áireamh ar an bhfaisnéis sin sonraí maidir le céannacht an tairbhí, an méid a deonaíodh dó, an ciste ónar deonaíodh é, agus cuspóir agus cuspóir sonrach na hoibríochta atá i dtrácht. Ba cheart an fhaisnéis sin a fhoilsiú ar bhealach nach gcuirfeadh isteach ró-mhór ar cheart na dtairbhithe maidir le hurraim don saol príobháideach, agus maidir lena sonraí pearsanta a chosaint. Is cearta iad sin araon atá aitheanta in Airteagal 7 agus in Airteagal 8 den Chairt um Chearta Bunúsacha an Aontais Eorpaigh.

(82) I bhfianaise an ghá atá le trédhearcacht níos fearr maidir le dáileadh chistí le haghaidh CBT ó CERT agus ó CETFT, lena n-áirítear a mhéid a bhaineann le struchtúir úinéireachta atá nasctha le tairbhithe CBT, ba cheart, leis an liosta de thairbhithe chistí CBT arna fhoilsiú ex post ag na Ballstáit, go bhféadfaí grúpaí gnóthas a shainaithint. Chuideodh sé sin go mór le faireachán a dhéanamh ar struchtúir úinéireachta agus d’éascódh sé imscrúdú a dhéanamh ar aon mhí-úsáid a d’fhéadfaí a bhaint as cistí de chuid an Aontais, coinbhleachtaí leasa agus éilliú.

(83) Dá bhfoilseofaí sonraí faoin oibríocht faoina bhfuil an feirmeoir i dteideal cabhair a fháil, agus faoin gcuspóir agus faoi chuspóir sonrach na cabhrach, thabharfaí faisnéis nithiúil don phobal i dtaobh na gníomhaíochta fóirdheontais agus an chuspóra dár deonaíodh an chabhair. Bheadh éifeacht choisctheach agus dhíspreagthach ag an maoirseacht dá gcuirfí ar fáil don phobal é agus chuideodh sé le leas airgeadais an Aontais a chosaint.

(84) Tríd an bhfaisnéis sin a fhoilsiú mar aon leis an bhfaisnéis ghinearálta dá bhforáiltear sa Rialachán seo, cuirtear feabhas ar thrédhearcacht maidir le cistí an Aontais a úsáid i CBT agus ar an gcaoi sin cuirtear le infheictheacht an bhirt sin agus le tuiscint níos fearr air. Cuireann sé ar chumas saoránach páirt níos mó a ghlacadh sa phróiseas cinnteoireachta agus áirithítear leis go mbíonn an riarachán níos dlisteanaí, níos éifeachtaí agus níos freagraí don saoránach. Bheadh sé ina chabhair freisin do shaoránaigh samplaí nithiúla a fheiceáil “d'earraí poiblí” a bheith á soláthar ag earnáil na feirmeoireachta, agus bheadh sé ina bhunús le dlisteanacht na tacaíochta náisiúnta agus de chuid an Aontais d'earnáil na talmhaíochta.

(85) Tuigtear, dá bharr sin, nach dtéitear thar a bhfuil riachtanach i sochaí dhaonlathach i bhfianaise an ghá atá ann leas airgeadais an Aontais a chosaint trí fhoráil a dhéanamh maidir le foilsiú ginearálta na faisnéise ábhartha agus cuspóir sáraitheach an rialaithe phoiblí ar úsáid an airgid ó CERT agus ó CETFT.

(86) Chun na ceanglais maidir le cosaint sonraí a chomhlíonadh, ba cheart tairbhithe CERT agus CETFT a chur ar an eolas sula bhfoilseofar a sonraí go ndéanfar a sonraí a fhoilsiú. Ba cheart a chur in iúl dóibh freisin go bhféadfaidh comhlachtaí iniúchta agus imscrúdúcháin an Aontais agus na mBallstát na sonraí sin a phróiseáil chun leasanna airgeadais an Aontais a chosaint. Thairis sin, ba cheart na tairbhithe a chur ar an eolas faoina gcearta faoi Rialachán (AE) 2016/679 agus faoi na nósanna imeachta is infheidhme maidir leis na cearta sin a fheidhmiú.

(87) Chun eilimintí áirithe neamhriachtanacha den Rialachán seo a fhorlíonadh nó a leasú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 CFAE. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe, agus go ndéanfaí na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach an 13 Aibreán 2016 maidir le Reachtóireacht Níos Fearr (22). Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstáit, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe.

(88) D’fhonn a áirithiú go ndéanfar dea-fheidhmiú ar na gníomhaireachtaí íocaíochta agus ar na comhlachtaí comhordúcháin, ar an maoiniú a dhéanfar le CERT ar an gcaiteachas idirghabhála poiblí, agus ar dhea-bhainistiú na leithreasuithe a iontrálfar i mbuiséad an Aontais do CERT, ba cheart a chumhdach leis an tarmligean cumhachta sin na coinníollacha íosta le haghaidh chreidiúnú na ngníomhaireachtaí íocaíochta agus le haghaidh ainmniú agus creidiúniú comhlachtaí comhordaithe, oibleagáidí na ngníomhaireachtaí íocaíochta i ndáil le hidirghabháil phoiblí, na rialacha maidir lena bhfuil i bhfreagrachtaí bainistithe agus rialaithe na ngníomhaireachtaí íocaíochta. Thairis sin, chun cur i bhfeidhm soiléir na smachta airgeadais sna Ballstáit a áirithiú, ba cheart a chumhdach leis an tarmligean cumhachta sin na rialacha maidir leis an smacht airgeadais atá le cur i bhfeidhm ag na Ballstáit ar fheirmeoirí a ríomh. Chun bainistíocht chuí an chaiteachais idirghabhála poiblí, ba cheart a chumhdach leis an tarmligean cumhachta sin na cineálacha beart atá le maoiniú le buiséad an Aontais faoi idirghabháil phoiblí agus na coinníollacha maidir le haisíocaíocht, na coinníollacha incháilitheachta agus na modhanna ríomha bunaithe ar an bhfaisnéis arna breathnú go hiarbhír ag na gníomhaireachtaí íocaíochta, ar rátaí comhréidhe arna gcinneadh ag an gCoimisiún, nó bunaithe ar mhéideanna comhréidhe nó neamh-chomhréidhe a bhfuil foráil déanta maidir leo sa reachtaíocht talmhaíochta in earnálacha áirithe, luacháil na n-oibríochtaí i ndáil le hidirghabháil phoiblí, na bearta a bheidh le déanamh i gcás ina gcaillfear táirgí nó ina dtiocfaidh meath orthu faoin idirghabháil phoiblí agus na méideanna a bheidh le maoiniú a chinneadh.

(89) Chun a chur ar chumas an Choimisiúin caiteachas a dhéanamh incháilithe i gcomhair maoiniú ón Aontas, ar caiteachas é a dhéanfar roimh an dáta íocaíochta is luaithe dár féidir nó i ndiaidh an dáta is déanaí dár féidir, agus an tionchar airgeadais á theorannú ag an am céanna, ba cheart a chumhdach leis an tarmligean cumhachta sin maoluithe ar neamhcháilitheacht i gcomhair íocaíochtaí a dhéanfaidh na gníomhaireachtaí íocaíochta leis na tairbhithe roimh an dáta íocaíochta is luaithe is féidir nó tar éis an dáta íocaíochta is déanaí dár féidir. Ina theannta sin, chun rialacha agus coinníollacha soiléire a bheith ann do na Ballstáit, ba cheart a chumhdach leis an tarmligean cumhachta sin ráta fhionraíocht na n-íocaíochtaí i ndáil leis na himréitigh bhliantúla, mar aon leis an ráta agus fad fionraíochta na n-íocaíochtaí agus an coinníoll maidir leis na méideanna sin a aisíoc nó a laghdú faoin bhfaireachán feidhmíochta ilbhliantúil. Ba cheart a chumhdach freisin leis an tarmligean cumhachta sin na hidirghabhálacha nó na bearta a bhféadfaidh na Ballstáit réamhíocaíochtaí a dhéanamh ina leith, agus é mar aidhm leis leanúnachas leis na rialacha a leagtar amach i Rialachán (AE) Uimh. 1306/2013 agus sna gníomhartha ábhartha cur chun feidhme agus tarmligthe a áirithiú, agus teorainneacha airgeadais Airteagal 11(2), pointe (b) den Rialachán Airgeadais á n-urramú. Chun ioncam arna bhailiú ag gníomhaireachtaí íocaíochta do bhuiséad an Aontais agus íocaíochtaí á ndéanamh acu ar bhonn na ndearbhuithe caiteachais a thíolaic Ballstáit a chur san áireamh, ba cheart a chumhdach leis an tarmligean cumhachta sin freisin na coinníollacha faoina bhfuil cineálacha áirithe caiteachais agus ioncaim faoi CERT agus CETFT le cúiteamh. Thairis sin, agus d’fhonn na leithreasaí atá ar fáil a leithdháileadh go cothrom i measc na mBallstát, ba cheart a chumhdach leis an tarmligean cumhachta sin na modhanna is infheidhme maidir leis na gealltanais agus íocaíocht na suimeanna i gcás nach mbeidh buiséad an Aontais glactha ag tús na bliana buiséadaí nó i gcás ina sáróidh méid iomlán na réamhghealltanas an tairseach a leagtar síos in Airteagal 11(2) den Rialachán Airgeadais.

(90) Thairis sin, chun a áirithiú go gcuirfear i bhfeidhm ar bhealach ceart éifeachtach na forálacha a bhaineann le seiceálacha ar an láthair agus le rochtain ar dhoiciméid agus ar fhaisnéis, ba cheart a chumhdach leis an tarmligean cumhachta sin na hoibleagáidí sonracha a bheidh le comhlíonadh ag na Ballstáit i dtaca le seiceálacha agus rochtain ar dhoiciméid agus ar fhaisnéis, na critéir le haghaidh na réasúnuithe ó na Ballstáit, agus an mhodheolaíocht agus na critéir chun laghduithe a chur i bhfeidhm i dtaca leis an imréiteach feidhmíochta bliantúil, mar aon leis na critéir agus an mhodheolaíocht chun ceartúcháin a chur i bhfeidhm i gcomhthéacs an nós imeachta imréitigh comhréireachta.

(91) Thairis sin, chun a áirithiú go gcuirfear i bhfeidhm ar bhealach ceart éifeachtúil na seiceálacha agus go ndéanfar comhlíonadh na gcoinníollacha incháilitheachta a fhíorú ar bhealach éifeachtúil comhtháite agus neamh-idirdhealaitheach lena gcosnófar leas airgeadais an Aontais, ba cheart a chumhdach leis an tarmligean cumhachta sin, i gcás ina dteastaíonn sin chun an córas a bhainistiú go cuí, rialacha maidir le ceanglais bhreise i dtaca le nósanna imeachta custaim, agus go háirithe i dtaca leis na ceanglais sin a leagtar síos i Rialachán (AE) Uimh. 952/2013 ó Pharlaimint na hEorpa agus ón gComhairle (23). Chun cóir neamhidirdhealaitheach, cothromas agus urramú phrionsabal na comhréireachta a áirithiú agus urrús á thaisceadh, ba cheart a chumhdach leis an tarmligean cumhachta sin rialacha maidir le hurrúis, lena sonrófar an páirtí atá freagrach i gcás nach gcomhlíonfar oibleagáid, lena leagfar síos na cásanna sonracha ina bhféadfaidh an t-údarás inniúil an ceanglas maidir le hurrús a tharscaoileadh, na coinníollacha is infheidhme maidir leis an urrús atá le taisceadh agus leis an ráthóir, na coinníollacha maidir leis an urrús sin a thaisceadh agus a scaoileadh, na coinníollacha sonracha a bhaineann leis an urrús arna thaisceadh i ndáil le réamhíocaíochtaí, agus na hiarmhairtí a bhaineann le sárú na n-oibleagáidí dár taisceadh urrús a leagan amach.

(92) Ina theannta sin, i dtaca leis an gcóras comhtháite, ba cheart a chumhdach leis an tarmligean cumhachta sin rialacha maidir le measúnú ar cháilíocht an chórais aitheantais le haghaidh dáileachtaí talmhaíochta, an córas iarratais ar chúnamh geo-spásúil agus an córas faireacháin limistéir, agus rialacha maidir leis an gcóras aitheantais le haghaidh dáileachtaí talmhaíochta, an córas chun tairbhithe a aithint agus an córas chun teidlíochtaí íocaíochta a aithint agus a chlárú.

(93) Thairis sin, d’fhonn freagairt d'athruithe sa reachtaíocht talmhaíochta a bhaineann le hearnálacha sonracha agus chun éifeachtúlacht sa chóras rialuithe ex post a áirithiú, ba cheart a chumhdach leis an tarmligean cumhachta sin liosta de na hidirghabhálacha a eisiatar ón ngrinnscrúdú ar idirbhearta. Chun cothrom na Féinne a áirithiú do gach Ballstát agus chun éifeachtúlacht, comhréireacht agus éifeacht athchomhairleach na gcóras pionóis faoi choinníollacht agus faoi choinníollacht shóisialta a áirithiú, ba cheart a chumhdach leis an tarmligean cumhachta sin rialacha mionsonraithe maidir le cur chun feidhme agus ríomh na bpionós sin.

(94) Anuas air sin, d'fhonn an teagmhas oibríochtúil a shonrú nó é a shocrú ar chúiseanna atá sonrach don eagraíocht margaidh nó don mhéid atá i gceist, agus ionas nach gcuirfidh na Ballstáit sin nach bhfuil an euro glactha acu rátaí malairte éagsúla i bhfeidhm i gcuntais ina bhfuil ioncam a fhaigheann tairbhithe nó cabhair a íocadh leo in airgeadra seachas an euro, ar láimh amháin, agus sa dearbhú caiteachais arna dhéanamh ag an ngníomhaireacht íocaíochta ar an láimh eile, ba cheart a chumhdach leis an tarmligean cumhachta sin na rialacha maidir leis an imeacht feidhme agus an ráta malartaithe atá le húsáid ag na Ballstáit nach n-úsáideann an euro, agus maidir leis an ráta malairte is infheidhme nuair a tharraingítear suas dearbhuithe caiteachais ag an ngníomhaireacht íocaíochta agus nuair a thaifeadtar oibríochtaí stórála poiblí i gcuntais na gníomhaíochta íocaíochta, agus maidir le bearta a glacadh d'fhonn cur i bhfeidhm dhlí an Aontais a choimirciú más rud é gur dóchúil go ndéanfaidh cleachtais eisceachtúla airgeadaíochta. Chun cosc a chur le cleachtais eisceachtúla airgeadaíochta a bhaineann le hairgeada náisiúnta lena gcuirtear cur i bhfeidhm dhlí an Aontais i mbaol, ba cheart a chumhdach leis an tarmligean cumhachta sin maoluithe a thabhairt ar na rialacha maidir le húsáid an euro a leagtar síos sa Rialachán seo

(95) Chun aistriú rianúil a áirithiú idir na rialacha a leagtar síos le Rialachán (AE) Uimh. 1306/2013 agus na rialacha a leagtar síos leis an Rialachán seo, ba cheart a chumhdach leis an tarmligean cumhachta sin forálacha idirthréimhseacha a leagan síos.

(96) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (24).

(97) Ba cheart go mbainfeadh cumhachtaí cur chun feidhme an Choimisiúin leis na rialacha maidir leis an méid seo: na nósanna imeachta chun an creidiúnú gníomhaireachtaí íocaíochta agus ainmniú agus creidiúnú na gcomhlachtaí comhordaithe a eisiúint agus a aistarraingt agus athbhreithniú a dhéanamh air, agus chun maoirseacht a dhéanamh ar chreidiúnú gníomhaireachtaí íocaíochta; na socruithe agus na nósanna imeachta do na seiceálacha atá mar bhunús le dearbhú bainistithe na ngníomhaireachtaí íocaíochta, mar aon lena struchtúr agus a fhormáid; feidhmiú an chomhlachta chomhordaithe agus an comhlacht comhordaithe sin fógra a thabhairt i dtaobh faisnéise don Choimisiún, maidir le feidhmiú na gcomhlachtaí deimhniúcháin, lena n-áirítear na seiceálacha atá le déanamh agus na comhlachtaí atá faoi réir na seiceálacha sin, agus maidir leis na deimhnithe agus na tuarascálacha, mar aon leis na doiciméid a ghabhann leo, atá le tarraingt suas ag na comhlachtaí sin.

(98) Ba cheart go gcumhdófaí freisin le cumhachtaí cur chun feidhme an Choimisiúin na prionsabail iniúchóireachta a bhfuil tuairimí na gcomhlachta deimhniúcháin bunaithe orthu, lena n-áirítear measúnú rioscaí, rialú inmheánach agus an leibhéal d'fhianaise iniúchóireachta a bhfuil gá leis, na modhanna iniúchóireachta a bheidh le húsáid ag na comhlachtaí deimhniúcháin, ag féachaint do chaighdeáin idirnáisiúnta maidir le hiniúchóireacht, chun a dtuairim a thabhairt.

(99) Ba cheart go gcumhdófaí freisin le cumhachtaí cur chun feidhme an Choimisiúin, i gcomhthéacs an nós imeachta le haghaidh smacht airgeadais, ráta coigeartaithe maidir le hidirghabhálacha i bhfoirm íocaíochtaí díreacha mar aon lena oiriúnú chomh maith leis na méideanna do leithreasaí nár gealladh arna dtabhairt anonn i gcomhréir le hAirteagal 12(2), pointe (d), den Rialachán Airgeadais chun na hidirghabhálacha sin a mhaoiniú; agus i gcomhthéacs an nós imeachta maidir le smacht buiséadach, socrú sealadach mhéid na n-íocaíochtaí agus dáileadh sealadach an bhuiséid atá ar fáil ar na Ballstáit agus socrú mhéid iomlán mhaoiniú an Aontais arna bhriseadh síos de réir Ballstáit.

(100) Ba cheart go gcumhdófaí freisin le cumhachtaí cur chun feidhme an Choimisiúin socrú na méideanna a bhaineann le bearta a mhaoiniú faoin idirghabháil phoiblí, rialacha a bhaineann le maoiniú maidir le fáil an Choimisiúin ar na híomhánna satailíte atá riachtanach don chóras faireacháin limistéir agus na gníomhartha a dhéanann an Coimisiún trí bhíthin feidhmchláir chianbhraiteacha a úsáidtear don fhaireacháin ar acmhainní talmhaíochta limistéir, an nós imeachta maidir leis an gCoimisiún fáil a bheith aige ar na sonraí satailíte sin agus an faireacháin acmhainní talmhaíochta, an creat lena rialaítear fáil, beachtú agus úsáid na sonraí satailíte agus na sonraí meitéareolaíocha, agus na sprioc-amanna is infheidhme.

(101) Thairis sin, ba cheart a chumhdach freisin le cumhachtaí cur chun feidhme an Choimisiúin tréimhsí ama a leagan síos faoina mbeidh ar na gníomhaireachtaí íocaíochta dearbhuithe idirmheánacha caiteachais a bhaineann le cláir forbartha tuaithe a bhunú agus a sheoladh chuig an gCoimisiún mar aon le rialacha maidir leis an nós imeachta agus socruithe praiticiúla eile a bhaineann le dea-fheidhmiú an tsásra um sprioc-amanna íocaíochta; fionraí íocaíochtaí míosúla nó eatramhacha leis na Ballstáit mar aon leis an cur ar fionraí sin a chur ar leataobh chomh maith leis na híocaíochtaí míosúla nó eatramhacha a laghdú, mar aon leis na rialacha maidir le struchtúr na bpleananna gníomhaíochta agus an cur chuige chun iad a bhunú. Ba cheart go gcumhdófaí leis na cumhachtaí cur chun feidhme chomh maith rialacha breise maidir le cuntais faoi leith a bheith á gcoinneáil ag na gníomhaireachtaí íocaíochta agus coinníollacha sonracha a bhfuil feidhm acu maidir leis an bhfaisnéis atá le cur sna cuntais a choinníonn na gníomhaireachtaí íocaíochta; rialacha atá riachtanach agus a mbeidh údar leo i gcás éigeandála chun fadhbanna sonracha a réiteach maidir le tréimhsí íocaíochta agus réamhíocaíochtaí; rialacha maidir le maoiniú agus cuntasaíocht beart idirghabhála i bhfoirm stórála poiblí, agus caiteachas eile a mhaoinítear le CERT agus CETFT, agus na téarmaí agus na coinníollacha lena rialaítear cur chun feidhme nós imeachta an tsaortha uathoibríoch.

(102) Thairis sin, ba cheart a chumhdach freisin le cumhachtaí cur chun feidhme an Choimisiúin na coinníollacha faoina gceanglaítear go gcoimeádfar doiciméid tacaíochta a bhaineann le híocaíochta arna ndéanamh; na nósanna imeachta a bhaineann leis na hoibleagáidí comhair a bheidh le comhlíonadh ag na Ballstáit a mhéid a bhaineann leis na seiceálacha a dhéanfaidh an Coimisiún agus rochtain ar fhaisnéis; an t-imréiteach airgeadais bliantúil lena n-áirítear na rialacha maidir leis na gníomhaíochtaí a bhfuil gá leo chun críocha glacadh agus cur chun feidhme na gníomhartha cur chun feidhme sin, an t-imréiteach feidhmíochta bliantúil lena n-áirítear na rialacha maidir leis na gníomhaíochtaí a bhfuil gá leo chun críocha glacadh agus cur chun feidhme na gníomhartha tarmligthe sin, agus an malartú faisnéise idir an Coimisiún agus na Ballstáit, na nósanna imeachta agus na sprioc-amanna a bheidh le comhlíonadh, an nós imeachta imréitigh lena n-áirítear na rialacha maidir leis na gníomhaíochtaí a bhfuil gá leo chun críocha glacadh agus cur chun feidhme na gníomhartha tarmligthe sin, an malartú faisnéise idir an Coimisiún agus na Ballstáit, na sprioc-amanna a bheidh le hurramú agus na nós imeachta idir-réitigh; na rialacha maidir le suimeanna a eascraíonn as íocaíochtaí neamhdhlite arna aisghabháil a fhritháireamh agus suimeanna arna ngearradh ar bhuiséad an Aontais a eisiamh ó mhaoiniú an Aontais agus na cineálacha fógra agus cumarsáide a bheidh le déanamh ag na Ballstáit leis an gCoimisiún maidir le haisghabhálacha neamhchomhlíonta.

(103) Ba cheart go gcumhdófaí freisin le cumhachtaí cur chun feidhme an Choimisiúin na rialacha is gá a ghlacadh d'fhonn cur i bhfeidhm aonfhoirmeach oibleagáidí na mBallstát i ndáil le leasanna airgeadais an Aontais a chosaint, na rialacha is gá a ghlacadh chun go gcuirfear seiceálacha i bhfeidhm go haonfhoirmeach san Aontas.

(104) Thairis sin, ba cheart a chumhdach freisin le cumhachtaí cur chun feidhme an Choimisiúin an cineál urrús atá le taisceadh agus an nós imeachta maidir leis na hurrúis a thaisceadh, maidir le glacadh leo, agus maidir le hurrúis nua a chur in ionad na mbunurrús; na nósanna imeachta a bhaineann le hurrúis a scaoileadh; agus an fógra a thabharfaidh Ballstáit nó an Coimisiún i gcomhthéacs urrús.

(105) Ba cheart go gcumhdófaí freisin le cumhachtaí cur chun feidhme an Choimisiúin rialacha maidir le foirm, inneachar agus socruithe na dtuarascálacha measúnuithe ar cháilíocht an chórais aitheantais le haghaidh dáileachtaí talmhaíochta, an chórais iarratais geo-spásúil agus an chórais faireacháin limistéir a tharchur chuig an gCoimisiún nó a chur ar fáil dó, agus ar na gníomhaíochtaí ceartaitheacha a bheidh le cur chun feidhme ag na Ballstáit i ndáil le heasnaimh a nochtfar sna córais sin, mar aon le gnéithe bunúsacha agus rialacha maidir le córas na n-iarratas ar chabhair agus leis an gcóras faireacháin limistéir.

(106) Ba cheart a chumhdach freisin, le cumhachtaí chur chun feidhme an Choimisiúin, na rialacha is gá chun na rialacha maidir le grinnscrúdú a dhéanamh ar dhoiciméid tráchtála a chur i bhfeidhm go haonfhoirmeach. Ba cheart a chumhdach leo freisin rialacha a bhaineann le Ballstáit a chuireann faisnéis in iúl don gCoimisiún agus bearta maidir le cur i bhfeidhm dhlí an Aontais a chosaint más dealraitheach go gcuirfeadh cleachtais airgeadaíochta eisceachtúla i ndáil le hairgeadra náisiúnta an méid sin i mbaol.

(107) Thairis sin, ba cheart a chumhdach le cumhachtaí chur chun feidhme an Choimisiúin rialacha maidir le foirm agus amscála tairbhithe CERT agus CETFT a fhoilsiú, cur i bhfeidhm aonfhoirmeach na hoibleagáide na tairbhithe a chur ar an eolas go ndéanfar sonraí a bhaineann leo a phoibliú agus an comhar idir an Coimisiún agus na Ballstáit i gcomhthéacs phoibliú liosta tairbhithe CERT agus CETFT.

(108) Ba cheart an nós imeachta comhairleach a úsáid chun gníomhartha cur chun feidhme áirithe a ghlacadh. Maidir le gníomhartha cur chun feidhme lena mbaineann ríomh na suimeanna a dhéanann an Coimisiún, cuireann an nós imeachta comhairleach ar chumas an Choimisiúin freagracht a ghlacadh go hiomlán as bainistiú an bhuiséid agus díríonn sé ar éifeachtúlacht mhéadaithe, intuarthacht agus luas, agus na teorainneacha ama agus na nósanna imeachta buiséadacha á gcomhlíonadh. Maidir le gníomhartha cur chun feidhme laistigh de chreat na n-íocaíochtaí a dhéantar leis na Ballstáit agus maidir le hoibriú an nós imeachta um imréiteach cuntas agus an t-imréiteach feidhmíochta bliantúil, cuireann an nós imeachta comhairleach ar chumas an Choimisiúin freagracht a ghlacadh go hiomlán as bainistiú an bhuiséid agus as cuntais bhliantúla na ngníomhaireachtaí íocaíochta náisiúnta a fhíorú d'fhonn glacadh leis na cuntais sin nó, i gcás caiteachais nár tabhaíodh i gcomhréir le rialacha an Aontais, an caiteachas sin a eisiamh ó mhaoiniú an Aontais. Ba cheart an nós imeachta scrúdúcháin a úsáid chun na gníomhartha cur chun feidhme eile a ghlacadh.

(109) Chun coinníollacha aonfhoirmeacha a áirithiú maidir leis an Rialacháin seo a chur chun feidhme, ba cheart cumhachtaí cur chun feidhme a thabhairt don Choimisiún, gan Rialachán (AE) Uimh. 182/2011 maidir leis an nglan-iarmhéid atá ar fáil do chaiteachas CERT a shocrú, a chur i bhfeidhm, agus maidir leis na híocaíochtaí breise nó asbhaintí ba cheart dóibh a dhéanamh ar bhonn an dearbhaithe caiteachais ó na Ballstáit agus cinneadh na n-íocaíochtaí forlíontacha nó na n-asbhaintí faoi chuimsiú an nós imeachta le haghaidh íocaíochtaí míosúla.

(110) Ba cheart, dá bhrí sin, Rialachán (AE) Uimh. 1306/2013 a aisghairm.

(111) Ós rud é nach féidir leis na Ballstáit cuspóirí an Rialacháin seo a ghnóthú go leordhóthanach i bhfianaise na nasc idir an Rialachán seo agus ionstraimí eile CBT agus na srianta ar acmhainní airgeadais na mBallstát, agus, de bharr ráthaíocht ilbhliantúil maoinithe ón Aontas agus trí dhíriú isteach ar thosaíochtaí an Aontais, gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 CAE. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú.

(112) D’fhonn cur chun feidhme rianúil na mbeart a bheartaítear a áirithiú agus mar ábhar práinne, ba cheart an Rialachán seo a theacht i bhfeidhm an lá tar éis lá a fhoilsithe in Iris Oifigiúil an Aontais Eorpaigh,

TAR ÉIS AN RIALACHÁN SEO A GHLACADH:

TEIDEAL I

RAON FEIDHME AGUS SAINMHÍNITHE

Airteagal 1 Raon Feidhme Leis an Rialachán seo, leagtar síos rialacha maidir leis an gcomhbheartas talmhaíochta (CBT) a mhaoiniú, a bhainistiú agus faireachán a dhéanamh air, go háirithe maidir leis na nithe seo a leanas: (a) maoiniú an chaiteachais faoi CBT; (b) na córais bhainistíochta agus rialaithe atá le cur ar bun ag na Ballstáit; (c) nósanna imeachta imréitigh agus comhréireachta.

Airteagal 2 Sainmhínithe Chun críocha an Rialacháin seo, tá feidhm ag na sainmhínithe seo a leanas: (a) ciallaíonn “neamhrialtacht” neamhrialtacht de réir bhrí Airteagal 1(2) de Rialachán (CE, Euratom) Uimh. 2988/95; (b) ciallaíonn “córais rialachais” comhlachtaí rialachais dá dtagraítear i gCaibidil II de Theideal II den Rialachán seo agus na ceanglais bhunúsacha de chuid an Aontais, lena n-áirítear oibleagáidí na mBallstát i ndáil le leasanna airgeadais an Aontais dá dtagraítear in Airteagal 59 den Rialachán seo a chosaint go héifeachtach, chomh maith le cur chun feidhme, i gcomhréir le hAirteagal 9 de Rialachán (AE) 2021/2115, a bPlean Straitéiseach CBT arna fhormheas ag an gCoimisiún agus an córas tuairiscithe arna chur ar bun chun críocha na tuarascála bliantúla ar fheidhmíocht dá dtagraítear in Airteagal 134 den Rialachán sin; (c) ciallaíonn “ceanglais bhunúsacha de chuid an Aontais” na ceanglais a leagtar síos i Rialachán (AE) 2021/2115 agus sa Rialachán seo, sa Rialachán Airgeadais agus i dTreoir 2014/24/AE ó Pharlaimint na hEorpa agus ón gComhairle (25); (d) ciallaíonn “easnaimh thromchúiseacha i bhfeidhmiú cuí na gcóras rialachais” laige shistéamach a bheith ann, agus atarlú, tromchúis, agus éifeacht na laige ar dhearbhú ceart an chaiteachais, an tuairisciú ar fheidhmíocht, nó urramú dhlí an Aontais á gcur san áireamh; (e) ciallaíonn “táscaire aschuir” táscaire aschuir dá dtagraítear in Airteagal 7(1), pointe (a), de Rialachán (AE) 2021/2115 (f) ciallaíonn “táscaire toraidh” táscaire toraidh dá dtagraítear in Airteagal 7(1), pointe (b), de Rialachán (AE) 2021/2115; (g) ciallaíonn “plean gníomhaíochta”, chun críocha Airteagal 41 agus 42 den Rialachán seo, plean arna bhunú ag Ballstát, arna iarraidh sin ón gCoimisiún agus i gcomhairle leis, i gcás ina sainaithnítear easnaimh thromchúiseacha ar fheidhmiú cuí chórais rialachais an Bhallstáit sin nó sna himthosca dá dtagraítear in Airteagal 135 de Rialachán (AE) 2021/2115, ar phlean é ina bhfuil na gníomhaíochtaí ceartaitheacha is gá a dhéanamh agus an tráthchlár ábhartha chun é a chur chun feidhme, i gcomhréir le hAirteagal 41 agus Airteagal 42 den Rialachán seo.

Airteagal 3 Díolúintí i gcásanna force majeure agus in imthosca eisceachtúla 1. Chun críocha CBT a mhaoiniú, a bhainistiú agus faireachán a dhéanamh air, féadfar force majeure agus imthosca eisceachtúla a aithint, go háirithe sna cásanna seo a leanas: (a) tubaiste thromchúiseach nádúrtha nó tarlú tromchúiseach meitéareolaíoch a dhéanann dochar mór don ghabháltas; (b) scrios foirgneamh beostoic ar an ngabháltas trí thimpiste; (c) ráig galair eipeasótaigh, ráig galair plandaí nó lotnaid plandaí a bheith ann a dhéanann difear do chuid de bheostoc an tairbhí nó don bheostoc ar fad nó dá bharraí; (d) díshealbhú an ghabháltais go léir nó cuid mhór de más rud é nárbh fhéidir a bheith ag súil leis an díshealbhú sin ar an lá a taisceadh an t-iarratas; (e) bás an tairbhí; (f) éagumas gairmiúil fadtéarmach an tairbhí. 2. I gcás ina ndéanann tubaiste thromchúiseach nádúrtha nó tarlú tromchúiseach meitéareolaíoch dá dtagraítear i mír 1, pointe (a), dochar mór do limistéar dea-chinnte, féadfaidh an Ballstát lena mbaineann a mheas go bhfuil dochar mór déanta don limistéar iomlán ag an tubaiste nó an tarlú sin.

TEIDEAL II

FORÁLACHA GINEARÁLTA MAIDIR LE CISTÍ TALMHAÍOCHTA

CAIBIDIL I

Cistí talmhaíochta

Airteagal 4 Cistí lena maoinítear caiteachas talmhaíochta Déanfar na hidirghabhálacha agus bearta éagsúla a thagann faoi CBT a mhaoiniú ó bhuiséad ginearálta an Aontais (“buiséad an Aontais”) leis na cistí seo a leanas: (a) an Ciste Eorpach um Ráthaíocht Talmhaíochta (CERT); (b) an Ciste Eorpach Talmhaíochta um Fhorbairt Tuaithe (CETFT).

Airteagal 5 Caiteachas CERT 1. Cuirfear CERT chun feidhme faoi bhainistíocht chomhroinnte idir na Ballstáit agus an tAontas i gcomhréir le mír 2, nó faoi bhainistíocht dhíreach, i gcomhréir le mír 3. 2. Le CERT, déanfar an caiteachas seo a leanas a mhaoiniú faoi bhainistíocht chomhroinnte: (a) bearta lena rialaítear margaí talmhaíochta nó lena dtacaítear leo, a leagtar síos i Rialachán (AE) Uimh. 1308/2013 ó Pharlaimint na hEorpa agus ón gComhairle (26); (b) ranníocaíocht airgeadais an Aontais le hidirghabhálacha in earnálacha áirithe dá dtagraítear i gCaibidil III de Theideal III de Rialachán (AE) 2021/2115; (c) idirghabhálacha i bhfoirm íocaíochtaí díreacha le feirmeoirí faoi Phlean Straitéiseach CBT dá dtagraítear faoi Airteagal 16 de Rialachán (AE) 2021/2115; (d) ranníocaíocht airgeadais an Aontais le bearta faisnéise agus cur chun cinn do tháirgí talmhaíochta ar mhargadh inmheánach an Aontais agus i dtríú tíortha, arna gcur i gcrích ag Ballstáit agus arna roghnú ag an gCoimisiún; (e) ranníocaíocht airgeadais an Aontais leis na bearta sonracha don talmhaíocht sna réigiúin is forimeallaí den Aontas a leagtar síos i Rialachán (AE) Uimh. 228/2013 agus leis na bearta sonracha don talmhaíocht i bhfabhar na n-oileán Aeigéach is lú a leagtar síos i Rialachán (AE) Uimh. 229/2013. 3. Le CERT, déanfar an caiteachas seo a leanas a mhaoiniú faoi bhainistíocht dhíreach: (a) cur chun cinn táirgí talmhaíochta, ag an gCoimisiún go díreach nó trí eagraíochtaí idirnáisiúnta; (b) bearta a dhéantar i gcomhréir le dlí an Aontais chun caomhnú, tréithriú, bailiú agus úsáid acmhainní géiniteacha sa talmhaíocht a áirithiú; (c) bunú agus cothabháil córas faisnéise cuntasaíochta talmhaíochta; (d) córais suirbhéanna talmhaíochta, lena n-áirítear suirbhéanna ar struchtúr gabháltas talmhaíochta.

Airteagal 6 Caiteachas CETFT Déanfar CETFT a chur chun feidhme faoi bhainistíocht chomhroinnte idir na Ballstáit agus an tAontas. Maoineofar leis ranníocaíocht airgeadais an Aontais le hidirghabhálacha forbartha tuaithe dá dtagraítear i gCaibidil IV de Theideal III de Rialachán (AE) 2021/2115 mar a shonraítear i bPleananna Straitéiseacha CBT agus le gníomhaíochtaí dá dtagraítear in Airteagal 125 den Rialachán sin.

Airteagal 7 Caiteachas eile, lena n-áirítear cúnamh teicniúil Féadfar le CERT agus CETFT, ar thionscnamh an Choimisiúin nó thar a cheann, maoiniú díreach a dhéanamh ar na gníomhaíochtaí ullmhúcháin, faireacháin, riaracháin agus tacaíochta teicniúla, agus ar an meastóireacht, iniúchóireacht agus cigireacht, is gá chun CBT a chur chun feidhme. Áirítear leis sin, go háirithe: (a) bearta a bhfuil gá leo chun anailís, bainistiú agus faireachán a dhéanamh ar CBT, chun faisnéis ina thaobh a mhalartú agus chun CBT a chur chun feidhme, lena n-áirítear measúnú a dhéanamh ar na tionchair atá aige, ar a fheidhmíocht chomhshaoil agus ar an dul chun cinn atá déanta i dtreo spriocanna an Aontais, chomh maith le bearta a bhaineann le cur chun feidhme córas rialaithe agus le cúnamh teicniúil agus riaracháin; (b) fáil an Choimisiúin ar shonraí satailíte a bhfuil gá leo maidir leis an gcóras faireacháin limistéir i gcomhréir le hAirteagal 24; (c) na gníomhaíochtaí arna ndéanamh ag an gCoimisiún trí fheidhmchláir chianbhraiteacha a úsáidtear chun faireachán a dhéanamh ar acmhainní talmhaíochta i gcomhréir le hAirteagal 25; (d) bearta a bhfuil gá leo chun modhanna agus bealaí teicniúla a chothabháil agus a fhorbairt ar mhaithe le faisnéis i leith bhainistíocht airgeadais na gcistí a úsáidtear chun CBT a mhaoiniú, ar mhaithe le hidirnascadh na bainistíochta sin, faireachán uirthi agus rialú na bainistíochta sin; (e) soláthar faisnéise maidir le CBT i gcomhréir le hAirteagal 46; (f) staidéir ar CBT agus meastóireachtaí ar bhearta arna maoiniú ag CERT agus CETFT, lena n-áirítear feabhas a chur ar mhodhanna meastóireachta agus ar mhalartú faisnéise maidir le dea-chleachtais faoi CBT agus comhairliúcháin leis na geallsealbhóirí ábhartha, chomh maith le staidéir arna ndéanamh in éineacht leis an mBanc Eorpach Infheistíochta (BEI); (g) i gcás inarb ábhartha, ranníocaíocht le gníomhaireachtaí feidhmiúcháin arna gcur ar bun i gcomhréir le Rialachán (CE) Uimh. 58/2003 ón gComhairle (27) agus a ghníomhaíonn i ndáil le CBT; (h) ranníocaíocht le bearta a bhaineann le scaipeadh faisnéise, ardú feasachta, cur chun cinn comhair agus malartú taithí leis na geallsealbhóirí ábhartha ar leibhéal an Aontais, agus a dhéantar i gcomhthéacs idirghabhálacha forbartha tuaithe, lena n-áirítear líonrú na bpáirtithe lena mbaineann; (i) líonraí teicneolaíochta faisnéise arb é is fócas dóibh próiseáil agus malartú faisnéise, lena n-áirítear córais teicneolaíochta faisnéise chorparáideacha a bhfuil gá leo i ndáil le bainistíocht CBT; (j) bearta a bhfuil gá leo chun lógónna a fhorbairt, a chlárú agus a chosaint faoi chreatscéimeanna cháilíochta an Aontais i gcomhréir le hAirteagal 44(2) de Rialachán (AE) Uimh. 1151/2012 ó Pharlaimint na hEorpa agus ón gComhairle (28) agus chun cearta maoine intleachtúla a bhfuil baint acu leis a chosaint, agus ar mhaithe leis na forbairtí is gá i dteicneolaíocht na faisnéise.

CAIBIDIL II

Comhlachtaí rialachais

Airteagal 8 Údarás inniúil 1. Ainmneoidh gach Ballstát údarás inniúil ar leibhéal na n-airí a bheidh freagrach as an méid seo a leanas: (a) creidiúnú gníomhaireachtaí íocaíochta, dá dtagraítear in Airteagal 9(2), a eisiúint, a aistarraingt agus athbhreithniú a dhéanamh air; (b) ainmniú an chomhlachta chomhordaithe, dá dtagraítear in Airteagal (10), agus creidiúnú an chomhlachta chomhordaithe a eisiúint, a aistarraingt agus athbhreithniú a dhéanamh air; (c) comhlacht deimhniúcháin dá dtagraítear in Airteagal 12 a ainmniú agus an t-ainmniú sin a aistarraingt, agus a áirithiú gurb ann i gcónaí do chomhlacht deimhniúcháin a atá ainmnithe; (d) na cúraimí a shanntar don údarás inniúil faoin gCaibidil seo a chomhlíonadh. 2. Ar bhonn scrúdú ar na coinníollacha íosta atá le glacadh ag an gCoimisiún i gcomhréir le hAirteagal 11(1), pointe (a), déanfaidh an t-údarás inniúil, trí bhíthin gníomh foirmiúil, cinneadh ar chreidiúnú na gníomhaireachta íocaíochta a eisiúint nó, tar éis athbhreithniú a dhéanamh, a aistarraingt, agus ar ainmniú agus creidiúnú an chomhlachta chomhordaithe agus ar chreidiúnú an chomhlachta chomhordaithe a aistarraingt. 3. Déanfaidh an t-údarás inniúil, trí bhíthin gníomh foirmiúil, cinneadh ar ainmniú an chomhlachta deimhniúcháin agus ar an ainmniú sin a aistarraingt, agus a áirithiú gurb ann i gcónaí do chomhlacht deimhniúcháin atá ainmnithe. 4. Cuirfidh an t-údarás inniúil an Coimisiún ar an eolas faoi chreidiúnuithe uile agus faoi aistarraingtí creidiúnaithe uile na gníomhaireachta íocaíochta agus faoi ainmnithe agus creidiúnú agus faoi aistarraingt creidiúnaithe an chomhlachta chomhordaithe gan mhoill, chomh maith le hainmniú an chomhlachta deimhniúcháin agus le haistarraingt an ainmnithe sin.

Airteagal 9 Gníomhaireachtaí íocaíochta 1. Is é a bheidh sna gníomhaireachtaí íocaíochta ranna nó comhlachtaí de chuid na mBallstát agus, i gcás inarb infheidhme, dá gcuid réigiún atá freagrach as bainistiú agus rialú an chaiteachais dá dtagraítear in Airteagal 5(2) agus Airteagal 6. Cé is moite d’íocaíocht a dhéanamh, féadfaidh na gníomhaireachtaí íocaíochta déanamh na cúraimí sin dá dtagraítear sa chéad fhomhír a tharmligean. 2. Déanfaidh na Ballstáit na ranna nó na comhlachtaí sin, a bhfuil eagrúchán riaracháin agus córas rialaithe inmheánaigh acu lena soláthraítear ráthaíochtaí leordhóthanacha go bhfuil na híocaíochtaí dleathach agus rialta agus go dtugtar cuntas ceart orthu, a chreidiúnú mar ghníomhaireachtaí íocaíochta. Chuige sin, cloífidh gníomhaireachtaí íocaíochta leis na coinníollacha íosta le haghaidh an chreidiúnaithe maidir leis an timpeallacht inmheánach, gníomhaíochtaí rialaithe, faisnéis agus cumarsáid, agus faireachán arna leagan síos ag an gCoimisiún de bhun Airteagal 11(1), pointe (a). Agus a chuid forálacha bunreachtúla á gcur san áireamh aige, déanfaidh gach Ballstát líon a ghníomhaireachtaí íocaíochta creidiúnaithe a theorannú: (a) go dtí gníomhaireacht íocaíochta amháin ar an leibhéal náisiúnta nó, i gcás inarb infheidhme, gníomhaireacht amháin in aghaidh an réigiúin; agus (b) go dtí gníomhaireacht íocaíochta amháin chun caiteachas CERT agus CETFT araon a bhainistiú i gcás nach ann do ghníomhaireachtaí íocaíochta ach ar an leibhéal náisiúnta. I gcás, ina mbunófar gníomhaireachtaí íocaíochta ar an leibhéal réigiúnach, déanfaidh na Ballstáit gníomhaireacht íocaíochta a chreidiúnú freisin ar an leibhéal náisiúnta le haghaidh scéimeanna cabhrach nach mór, de bharr chineál na scéimeanna, iad a bhainistiú ar an leibhéal náisiúnta, nó cuirfidh siad bainistiú na scéimeanna sin de chúram ar a ngníomhaireachtaí íocaíochtaí réigiúnacha. De mhaolú ar an dara fomhír den mhír seo, féadfaidh na Ballstáit na gníomhaireachtaí íocaíochta sin a creidiúnaíodh roimh an 15 Deireadh Fómhair 2020 a choimeád ar bun, ar choinníoll go ndeimhníonn an t-údarás inniúil, trí bhíthin an chinnidh dá dtagraítear in Airteagal 8(2), go gcomhlíonann siad na critéir íosta le haghaidh creidiúnaithe dá dtagraítear sa chéad fhomhír den mhír seo. Bainfear a gcreidiúnú de na gníomhaireachtaí íocaíochta sin nach mbeidh caiteachas CERT ná CEFTF bainistithe acu ar feadh 3 bliana ar a laghad. Ní dhéanfaidh na Ballstáit aon ghníomhaireacht íocaíochta nua bhreise a chreidiúnú tar éis an 7 Nollaig 2021, cé is moite de na cásanna dá dtagraítear sa dara fomhír, pointe (a), ina bhféadfadh sé, agus na forálacha bunreachtúla á gcur san áireamh, gur gá gníomhaireachtaí íocaíochtaí réigiúnacha breise. 3. Chun críocha Airteagal 63(5) agus (6) den Rialachán Airgeadais, déanfaidh an duine atá i gceannas ar an ngníomhaireacht íocaíochta chreidiúnaithe, faoin 15 Feabhra den bhliain tar éis na bliana airgeadais talmhaíochta (“an bhliain airgeadais”) lena mbaineann, na nithe seo a leanas a tharraingt suas agus a chur ar fáil don Choimisiún: (a) na cuntais bhliantúla i leith an chaiteachais a tabhaíodh i gcur i bhfeidhmiú na gcúramaí a cuireadh ar iontaoibh ar an ngníomhaireacht íocaíochta chreidiúnaithe sin, dá bhforáiltear in Airteagal 63(5), pointe (a), den Rialachán Airgeadais, mar aon leis an bhfaisnéis is gá don imréiteach i gcomhréir le hAirteagal 53 den Rialachán seo; (b) an tuarascáil bhliantúil ar fheidhmíocht, dá dtagraítear in Airteagal 54(1) den Rialachán seo agus in Airteagal 134 de Rialachán (AE) 2021/2115 ina léirítear go ndearnadh an caiteachas i gcomhréir le hAirteagal 37 den Rialachán seo; (c) achoimre bhliantúil ar na tuarascálacha iniúchóireachta deiridh agus na rialuithe a dhéantar, anailís ar chineál agus ar mhéid na n-earráidí agus na laigí arna sainaithint sna córais rialachais, mar aon le gníomhaíocht cheartaitheach a glacadh nó a bheartaítear a dhéanamh, dá bhforáiltear in Airteagal 63(5), pointe (b), den Rialachán Airgeadais; (d) dearbhú bainistíochta dá bhforáiltear in Airteagal 63(6) den Rialachán Airgeadais, maidir leis na nithe seo a leanas: (i) an fíoras go dtíolactar an fhaisnéis i gceart agus gur faisnéis iomlán chruinn atá inti dá bhforáiltear in Airteagal 63(6), bpointe (a), den Rialachán Airgeadais, (ii) dea-fheidhmiú na gcóras rialachais arna gcur ar bun, cé is moite den údarás inniúil dá dtagraítear in Airteagal 8, den chomhlacht comhordaithe dá dtagraítear in Airteagal 10 agus den chomhlacht deimhniúcháin dá dtagraítear in Airteagal 12 den Rialachán seo, á áirithiú go ndearnadh an caiteachas i gcomhréir le hAirteagal 37 den Rialachán seo, dá bhforáiltear in Airteagal 63(6), pointe (b) agus pointe (c), den Rialachán Airgeadais. Ar bhonn eisceachtúil, féadfaidh an Coimisiún síneadh go dtí an 1 Márta a chur le sprioc-am an 15 Feabhra dá dtagraítear sa chéad fhomhír den mhír seo, arna chur sin in iúl ag an mBallstát lena mbaineann, dá bhforáiltear in Airteagal 63(7), an dara fomhír, den Rialachán Airgeadais. 4. I gcás nach gcomhlíonfaidh gníomhaireacht íocaíochta chreidiúnaithe ceann amháin nó níos mó de na coinníollacha íosta do chreidiúnú dá dtagraítear i mír 2, an chéad fhomhír, nó nach gcomhlíonfaidh sí na critéir sin a thuilleadh, aistarraingeoidh an Ballstát lena mbaineann, ag gníomhú dó ar a thionscnamh féin nó ar iarraidh ón gCoimisiún, creidiúnú an ghníomhaireacht íocaíochta sin mura ndéanfaidh an ghníomhaireacht íocaíochta na hathruithe is gá laistigh de thréimhse a bheidh le cinneadh ag údarás inniúil an Bhallstáit sin de réir thromchúis na faidhbe. 5. Déanfaidh na gníomhaireachtaí íocaíochta rialú na n-oibríochtaí a bhfuil baint acu le hidirghabháil phoiblí, ar oibríochtaí iad a bhfuil siad freagrach astu, a bhainistiú agus a áirithiú agus coinneoidh siad freagracht fhoriomlán sa réimse sin. I gcás ina gcuirfear tacaíocht ar fáil trí ionstraim airgeadais a gcuireann BEI nó institiúid idirnáisiúnta airgeadais eile ina bhfuil Ballstát ina scairshealbhóir chun feidhme, cuirfidh an ghníomhaireacht íocaíochta muinín i dtuarascáil ar rialú lena dtacaítear leis na hiarratais ar íocaíocht a cuirfear isteach.Cuirfidh na hinstitiúidí sin an tuarascáil ar rialú ar fáil do na Ballstáit. 6. Chun críocha Airteagal 33, i gcás chaiteachas CETFT, soláthrófar tuarascáil bhreise ar fheidhmíocht faoin 30 Meitheamh 2030, i gcomhréir le mír 3 den Airteagal seo agus le hAirteagal 10(3), lena gcumhdófar an tréimhse go dtí an 31 Nollaig 2029.

Airteagal 10 Comhlachtaí comhordaithe 1. I gcás ina gcreidiúnófar níos mó ná gníomhaireacht íocaíochta amháin i mBallstát, déanfaidh an Ballstát sin comhlacht poiblí comhordaithe a ainmniú, dá sannfaidh siad na cúraimí seo a leanas: (a) an fhaisnéis atá le soláthar don Choimisiún a bhailiú agus an fhaisnéis sin a sheoladh chuig an gCoimisiún; (b) an tuarascáil bhliantúil ar fheidhmíocht dá dtagraítear in Airteagal 54(1) den Rialachán seo agus in Airteagal 134 de Rialachán (AE) 2021/2115 a sholáthar don Choimisiún; (c) gníomhaíochtaí a ghlacadh nó a chomhordú d’fhonn aon easnaimh de chineál coiteann a réiteach agus an Coimisiún a chur ar an eolas faoi aon obair leantach; (d) cur i bhfeidhm comhchuibhithe rialacha an Aontais a chur chun cinn, agus i gcás inar féidir, a áirithiú. 2. Maidir le próiseáil na faisnéise airgeadais dá dtagraítear i mír 1, pointe (a), beidh an comhlacht comhordaithe faoi réir creidiúnú sonrach ag an mBallstát. 3. Beidh an tuarascáil bhliantúil ar fheidhmíocht dá dtagraítear i mír 1, pointe (b), den Airteagal seo cumhdaithe faoi raon feidhme na tuairime dá dtagraítear in Airteagal 12(2) agus cuirfear faoi bhráid an Choimisiúin í in éineacht le dearbhú bainistíochta, lena gcumhdófar tiomsú na tuarascála iomláine.

Airteagal 11 Cumhachtaí an Choimisiúin a bhaineann le gníomhaireachtaí íocaíochta agus comhlachtaí comhordaithe 1. Tugtar de chumhacht don Choimisiún gníomhartha tarmligthe a ghlacadh i gcomhréir le hAirteagal 102 chun feidhmiú fónta na ngníomhaireachtaí íocaíochta agus na gcomhlachtaí comhordaithe dá bhforáiltear in Airteagal 9 agus Airteagal 10 a áirithiú, chun an Rialachán seo a fhorlíonadh le rialacha maidir leis an méid seo a leanas: (a) na coinníollacha íosta maidir leis na gníomhaireachtaí íocaíochta dá dtagraítear in Airteagal 9(2), an chéad fhomhír, a chreidiúnú, agus leis na comhlachtaí comhordaithe dá dtagraítear in Airteagal 10, a ainmniú agus a chreidiúnú; (b) oibleagáidí na ngníomhaireachtaí íocaíochta maidir le hidirghabháil phoiblí, chomh maith leis na rialacha maidir lena bhfuil ina bhfreagrachtaí bainistithe agus rialaithe. 2. Déanfaidh an Coimisiún gníomhartha cur chun feidhme a ghlacadh lena leagtar síos rialacha maidir leis na nithe seo a leanas: (a) na nósanna imeachta chun creidiúnú gníomhaireachtaí íocaíochta a eisiúint, a aistarraingt agus a athbhreithniú, agus chun creidiúnú comhlachtaí comhordaithe a ainmniú agus a eisiúint, a aistarraingt agus a athbhreithniú, chomh maith leis na nósanna imeachta chun maoirseacht a dhéanamh ar chreidiúnú gníomhaireachtaí íocaíochta; (b) na socruithe agus na nósanna imeachta le haghaidh na seiceálacha atá mar bhunús le dearbhú bainistíochta na ngníomhaireachtaí íocaíochta, dá dtagraítear in Airteagal 9(3), an chéad fhomhír, pointe (d), chomh maith lena struchtúr agus lena fhormáid; (c) feidhmiú an chomhlachta chomhordaithe agus faisnéis a chur faoi bhráid an Choimisiúin i gcomhréir le hAirteagal 10. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 103(3).

Airteagal 12 Comhlachtaí deimhniúcháin 1. Is é a bheidh sa chomhlacht deimhniúcháin comhlacht iniúchóireachta poiblí nó príobháideach a n-ainmneoidh an Ballstát é ar feadh tréimhse 3 bliana ar a laghad, gan dochar don dlí náisiúnta. I gcás inarb é comhlacht iniúchóireachta príobháideach a bheidh i gceist, agus i gcás ina n-éileofar é faoi dhlí an Aontais nó faoin dlí náisiúnta is infheidhme, is é an Ballstát a roghnóidh é trí bhíthin nós imeachta tairisceana poiblí. Féadfaidh Ballstát a ainmneoidh níos mó ná comhlacht deimhniúcháin amháin comhlacht deimhniúcháin poiblí a cheapadh ar an leibhéal náisiúnta freisin agus beidh an comhlacht sin freagrach as an gcomhordú. 2. Chun críoch Airteagal 63(7), an chéad fhomhír, den Rialachán Airgeadais, eiseoidh an comhlacht deimhniúcháin tuairim, arna tarraingt suas i gcomhréir le caighdeáin iniúchóireachta a bhfuil glacadh leo go hidirnáisiúnta, lena suífear an méid seo a leanas: (a) cibé acu an dtugann na cuntais seasamh fíor agus cothrom nó nach dtugann; (b) cibé acu an bhfuil córais rialachais na mBallstát a cuireadh ar bun ag feidhmiú i gceart nó nach bhfuil, go háirithe: (i) na comhlachtaí rialachais dá dtagraítear in Airteagal 9 agus Airteagal 10 den Rialachán seo agus in Airteagal 123 de